text:
Cul vôt a pro de adesion dal Consei Comunâl di Dael a son rivâts a cent i comuns che a àn aderît ae Assemblee de Comunitât Linguistiche Fur-lane. «Cu la sieradure des provinciis, la Assemblee (dongje di chês des minorancis slovene e todescje) e reste l’unic riferiment istituzionâl dal popul e dal teritori dal Friûl, dal Timau ae Livence» al spieghe Diego Navarria, president de Assemblee e sindic di Cjarlins. Intun Friûl dividût in 17 UTI, di fat, la Assemblee e rapresente l’unic strument di vision unitarie de popolazion e valorizazion de identitât. Ancje se lis sôs competencis a son definidis in mût gjeneric de leç, propit par chest e pues permetisi di jessi prin di dut une rapresentance, une vôs, no dome tal cantin linguistic ma ancje, come che e dîs la leç istitutive, pe «valorizazion e difese de coesion teritoriâl, sociâl e economiche des comunitâts linguistichis».
In dì di vuê, la Assemblee de Comunitât Linguistiche Furlane si insalde intun moment di grant moviment politic e di tant cuistionâ sul avignî de Regjon. «L’obietîf principâl che, intune cul Diretîf, o stimi che la Assemblee e vedi di puartâ indenant – al sosten Navarria – e je la difese, o miôr, il rinfuarciment de autonomie dal Friûl. Par intant o ai fat sintî la vôs de Assemblee ogni volte che no vignivin rispietâts i dirits de Comunitât Furlane, par esempli te leçs di riforme de Rai, de scuele, de editorie, te leç eletorâl Italicum. O ai chê di vosâ ancjemò plui fuart, se al covente, cumò che o sai di rapresentâ i dirits di nuie mancul che cent comuns furlans».
Navarria, in merit ae leç eletorâl, al à tornât a lançâ un apel: «si à di tornâ ai furlans il dirit ae rapresentance che cul Italicum al è sparît, par vie di une discriminazion rispiet a chês altris minorancis linguistichis. Come Comunitât linguistiche furlane, o domandìn che i nestris politics in Parlament e in Regjon no pierdin di viste, intun moment critic come chest dulà che si larà a riviodi lis normis eletorâls, la esigjence di concedi a cheste regjon une rapresentance che e deti vôs a dutis lis components dal Friûl-Vignesie Julie». Cu la leç inmaneade dal guvier Renzi, di fat si veve sparniçât i 175 comuns furlanofons in doi coleçs cence logjiche che no garantivin ni i furlans ni i slovens; pal Trentin e il Sud Tirôl invezit la tutele des minorancis e vignive garantide cun coleçs uninominâi costruîts su misure. «I nestris deputâts e senatôrs a scuegnin fâ di dut par ricognossi la stesse dignitât politiche – al reclame Navarria – secont ce che e previôt la Costituzion e la Europe. O ricuardi che la Cort Costituzionâl – cun sentence 215 dai 18 di Lui dal 2013 – e à precisât che no je ametude discriminazion tra lis 12 minorancis ricognossudis e tuteladis, cence diference, dal articul 6 de Costituzion». Il president de Assemblee si spiete duncje propuestis concretis pe garanzie dal rispiet dai dirits dai furlans. ❚
✒ David Zanirato
La Comunitât Linguistiche Furlane e fâs 100............
Cul vôt a pro de adesion dal Consei Comunâl di Dael a son rivâts a cent i comuns che a àn aderît ae Assemblee de Comunitât Linguistiche Fur-lane. «Cu la sieradure des provinciis, la Assemblee (dongje di chês des minorancis slovene e todescje) e reste l’unic riferiment istituzionâl dal popul e dal teritori dal Friûl, dal Timau ae Livence» al spieghe Diego Navarria, president de Assemblee e sindic di Cjarlins. Intun Friûl dividût in 17 UTI, di fat, la Assemblee e rapresente l’unic strument di vision unitarie de popolazion e valorizazion de identitât. Ancje se lis sôs competencis a son definidis in mût gjeneric de leç, propit par chest e pues permetisi di jessi prin di dut une rapresentance, une vôs, no dome tal cantin linguistic ma ancje, come che e dîs la leç istitutive, pe «valorizazion e difese de coesion teritoriâl, sociâl e economiche des comunitâts linguistichis».


c: text/html

text:
L’origine del mondo – aiarin
34 coments On L’origine del mondo – aiarin
-
-
-
-
-
-
Bepi, stant che il titul al prometeve cuissà ce grande composizion leterarie – il riferimênt al cuadri di Gustave Courbet "L'Origine du monde", dolà che si intînt celebrà il cuarp feminin – la conte in cuestion mi à lassade deluse.
Confessâsi? ma no, ma no, o consearès, plui tost, di là a Parigi al Musée d'Orsay a contemplà il ritrat…
Altris Mah non dai mitûts e o condivîd che chel "cantesemât dai luvris" al è une perle di furlan.
-
Curiosa derivación "di cheste conte"… No conocía el cuadro de Gustave Courbet y a raíz del comentario busqué en Internet, donde encontré no solo la pintura sino también muy interesantes apuntes sobre la fascinante historia del cuadro que, a mi entender, podría ilustrar perfectamente "la posizione thailandese". Un salût e mandi.
-
Ophrys e Oscar, o scomet che no 'nda vude mai tante publicitât chel cuadri, ch'a lu cognossevi, come cuant che Sgarbi a si fât fotografâ dongje che opare mestre e metude su Facebook. Par pandi che tirâ fûr cierts cantins al paie, isal just Milio…simpri miôr Gustav Courbet che no le Ape. Bepi
-
-
Parmi il gienar erotic o ancje pornographic al è simpri stât considerât di serie B o C dai varis "soloni" e benpensants che a àn simpri di disi la lôr, dutcâs il biel di Milio al è che al à coraç a pandi storiis su chês robis. Jo propite no rivarès a fâlu al so nivel e par chest mi ritint un coward.
CT
-
-
-
insome, o ves capît che il nestri amì milio al è une persone masse studiade, ma no soi sigûr che ducj e an cjapât il riferiment al libri "il soffio vivo" di Henri Maspero, ch'al fevele di taoismo e immortalitât, magari s'o ves voe di lei alc tal argoment, cjolêt alc di plui introdutîf, ancje se inte chiste piçule conte nol è avignude nissune "introduzion"… ah,ah,ah p.s. scusait se il gno furlan no l'è scrit in mût "ortodos" ma no soi di marilenghe… un di cividât
-
-
-
-
-
Milio,Milio,cu le to conte atinent lis valvulis di sfogo corporals tu as dismott storie, piture, leterature,e cetant che jo no sai. Forsit saress di dopra le to tecniche tai esamps di scuele indula che a la domande "chi era Dante"le rispueste e fo,chel dal vueli. Brao Milio,vivi la braure dai toi scrits. lussian
-
-
Robononis! O sin tal imaginari di un scojonament total …..
-
Tant par sta in teme, cui esie Orphys Apifera ?
-
Raff BB Lazzara,
le Ophrys e je une orchidee salvadie che somee dal dut a une âs femine. Il so profum, simil ai feromons feminins, al tire i masclis da le specje imitate. Cescj, difat, apene saltâts fûr dal lunc periodo di inativitât invernâl, in cercje di feminis, che si svearan plui tard, si dimenin parsore il lavrut de Ophrys tal van tentatîf di acopiasi.
-
Milio, viôt ce davoi che a discjadenarin cun la tô conte, clamant a judizi la flore e la faune dai plui alts nivei pitorics e leteraris. No ti parial che cualchi scuelât in materie, al dovarès fâ un studi sociologjic su la faune umane?
-
-
-
-
Abate Faria, no jere ta lis mês intenzions scjadenà sgradevoleze in ta cheste ostarie, cussì come che che lui a le manifeste tai miei confronts. O volevi nome muvimentà un tic il torpôr estîf, in reson dal fat che par ve mitût un "mah" dopo vè let la conte, Bepi al veve scrit "Ca sedi cualchi femenute ch'a si ofint e nus tire lis orelis?"
Par tant mi confesi, chescj a son miei alias Ophrys apifera, Barbaricia, il botanic (il siorut espert, a siò di!) e l'archeologo.
-
-
-
-
-
Po ben, se 'l cûl us ispire tante culture e si no podês lâ a Parigji al Musée D'Orsay, che fra l'altri si no m'impâci a dî ne monade a jere une stazion che aé stade trasformade in museu da une architete furlane nassude a Palazzolo dello Stella:Gae Aulenti e che ducj i furlans a vressin di savê par pôc che a s'interessin di frice:-) Tant par nomenâ cheste peraule cussí tipiche che inmó nissun furlan al à olsât glorificâ come ch'al lu a fat Giorgio Baffo http://furlanar.blogspot.com.es/2009/09/don-baffo-don-jaio-e-done-frice.html
Al sarès ore che cualchidun al si meti a fâ il Pushkin e contânus altris contis di cûl o di di cûr e biecemai dî a Done Bete che se la Gae e fat il museu al Palaçûl al reste inmó fricis:-) Mi riferís a chel contadin che al à scrit cul tratôr le peraule Figa seben al pensave di sigûr par furlan, e che si puès scuvierzi cun google cuant che si svuale li ator.
Jaio
-

robotstxt: allowed

filter: keep


text:
Sant Pieri di Cjaçà: il bosc
Cormons - Castelmonte
Località attraversate
Cuntune largje volte il troi si oriente tant viers Nord passant cun rivis lizeris un biel bosc di cjastinâr.
Rivâts a un implovi la stradele si trasforme intun troi e al scomence l'unic trat di vere rive sù di dute la escursion che e puarte sul plan dulà che e je la gleseute dai Trê Rês veglade di un tei secolâr.
Steme comunâl
di Prapòt
Cormons - Castelmonte
Località attraversate
Steme comunâl
di Prapòt
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Cjamparòs: la plêf
Home Trois Troi Furlan Decime tape Cjamparòs Foto 2
Valbruna - Monte Lussari
Località attraversate
Inte plêf di S. Egjidi o cjatìn l'altâr maiôr dal 1704 di marmui policroms e afrescs (Flagjelazion e Crucifission) di Tomâs di Vilac (fin sec. XV), preseabii pe corete impagjinazion, i colôrs, l'elaborât o decori a draps, la linie atente e sigure.
Steme comunâl
di Tarvis
Valbruna - Monte Lussari
Località attraversate
Steme comunâl
di Tarvis
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Lat
Il lat al è un aliment licuit fat des glandulis mamifaris des feminis dai mamifars. Al covente par dai di mangjâ ai pumars di mamifar al inizi de lôr vite.
Ae fin de gravidance lis glandulis mamifaris no fasin ancjemò lat ma la caiostre. Il lat al ven dome dopo cualchi dì.
Fin de antighitât l'om al à imparât a doprâ il lat di animai come la vacje, la piore e la cjavre. La nassite dal arlevament al è stât un dai salts impuartants inte storie de civiltât umane.
Derivâts dal lat doprâts te alimentazion umane a son la spongje, la pane e il formadi. Bisugne zontâ che fin cuant che si bêf lat o mangje formadi cun moderazion a si vîf miôr che cuant che si dopre masse in te nestre alimentazion. Un grum di studis sientifics e an provât che contrariementri a ce che le industrie dal lat nus à insegnât, che il lat a nol siervìs à evitâ le arteriosclerosi ma al contrari al aumente i problems di fraturis dai vues. Daspò, lis statistichis nus mostrin clarementri che in Svuezie, il paîs che al consume plui lat tal mont, al é ancje il paîs indulà che a 'nd é plui fraturis dai vues. Une altre statistiche clare a é chê dai cinês de Cine e chê dai cinês ocidentalizâts di Hong Kong, Americhe e vien indenant.Dulà che no doprin il lat, a si vîf plui a lunc e no 'nd é problems di fragjilitât dai vues.Anzit, come a Okinawa in Gjapon a si rive a vê il 20% di centenaris. Il bevi lat, seont un studi fat sù 40 agns dal miedi [Campbell], al sarès le cause dai tumôrs, dal cholesterôl e dai problems di prostate che deventin simpri plui impuartants in tai paîs ocidentâi soredut par vie de alimentazion industrializade o no, ma simpri o masse grasse o masse ricje di proteinis anemâls.


text:
Testemoni
Il testemoni al è une persone che a po fâ fede di un fat vint vût direte cognossince.
A po sei oculâr, auricolâr o vude di font sigure.
Intun at judiziari e je che persone che a ven clamade intal procès par memorâ un fat al cuâl e à assistût, a fin di prove.
Si intint ancje une persone clamade a assisti, al fin di furnî provis un doman, a la stesure di un at notarîl, a la firme di un contrat (par esempli un matrimoni), che jê stesse lu sotscrîf insiemit a lis parts e al public uficiâl.
In sostance e je une persone che e ateste un fat cun provis.


text:
EDITORIÂL – Indevant cu la nestre muse, cence simiotâ / VIERZIDURE – Une anade buine pal Furlan / Il destin dal furlan al è leât a la Europe / ATUALITÂT – La Republiche Partigjane dal 1944: une lote ancje par furlan? / Sostignibilitât ambientâl ancje pe nestre mont / In Cjargne: un turisim di nicje / Lenghe furlane, lenghe tecnologjiche / Trê peraulis e trê concets di sclarî / AI 32 DI MAI. Ducj a durmî, che e rive Sante Lussie. O Sant Nicolau? / Pre Checo Placeran / IL FERÂL. Mandi, vôs dal Friûl / MEDITANTLIS TAL SO CÛR. Tun cidinôr cuiet / CUINTRISTORIE DAL NÛFCENT 2000-2010. I pericui in cjase / Diaspore: si rivaraial a gambiâ? / VERGOGNE! / TERITORIS – Toponomastiche, identitât e politichis linguistichis / OMS DI LIBERTÂT. Sarrionandia e la resistence plui antighe de Europe (Paîs Basc) / SLOVENIE. E je rivade la “vinjeta” pal 2012 / AUSTRIE. I Jenisch: i ultins nomadis autoctons in Austrie / CULTURE – CUSINE. Il brût, la linfe dal invier / Li dal Visionari, il festival dal cine des lenghis minorizadis / Un scjuc tal lât / Palme d’Aur, vitorie des Malpepate / Ambassadore dal furlan in Slovenie / Liet International, Udin capitâl de musiche e dal miôr miscliç culturâl / FURLANS, DIGJITAIT FURLAN – LICÔF. Sintonizâsi su Social Friûl / E-MARILENGHE. L’archivi online di Onde Furlane / Un teritori dut par furlan cu lis mapis libaris / LA FABRICHE DAI… LIBRIS. La musiche vive di une lenghe vive / Antoni Beline, Pre Checo Placerean, Notis par une biografie, Udin 1997 / Cui aial pôre dal lôf trist / CONTECURTE. Gnot di Nadâl / ART-Â. Antologjie de grafiche “made in Friûl” a Vile Manin / I CLASSICS – 24 (ultime pontade). SANT JACUM, LÀ CHE AL FINÌS IL MONT /
*** I articui a son disponibii fracant sul titul. Buine leture.


text:
Març – PRIME PAGJINE – EDITORIÂL. Vive il 3 di Avrîl! In barbe a cui che nus viôt sotans / PAGJINE 2 – Fieste de Patrie, fieste di dut il Friûl | Gurize, capitâl dal Friûl di Soreli jevât fin dal 1001 / PAGJINE 3 – Economie sdrumade. Tant che un secont taramot / PAGJINE 4 – INTERVISTE. Zilli: «Il Friûl-Vignesie Julie nol è plui il bancomat dal guvier» / PAGJINE 5 – INTERVISTE. Cavallo: «Il Stât che nus torni il malcjolt»n spiete de Rai, ae fin dal 2018 e je nassude EjaTV-Sardegna2 / PAGJINE 6 – Une flabe contemporanie cuintri de maluserie dal mont di vuê / FONDAZIONE FRIULI. Lavôr e lenghis tal gnûf bant istruzion / PAGJINE 7 – Stop ai furbits dai sportei pal furlan / Dulà che i sportei dai Comuns a àn funzionât pardabon / PAGJINE 8 – La Cunvigne di Friburc dal 1969, un bocon di storie dal Friûl / PAGJINE 9 – EUROPE. Patrie Furlane e complete la sô adesion ae ALE-EFA / SLOVENIE. Ambassadôrs turistics in vore sui social / AUSTRIE. Vacancis di scuele ogni doi mês ancje par judâ il turisim / PAGJINE 10 – Zuiâ par imparâ il furlan / MUSICHE. Cïtira e bünkula e la tradizion musicâl a Resie I NO PAR FURLAN, MA BOGNS. Malasorti, i sunôrs cence confins de Sardegne / PAGJINE 11 – BASTIANCONTRARIE. STORIE FURLANE AL FEMININ. Piltrude e il Prât das Dumblas / ZÂL PAR FURLAN. 3. Delit in vie del Lavoro / PAGJINE 12 – IL FERÂL. Identitât furlane intun mont globalizât / NO SON PERAULIS PAR VECJOS. VAR / CE FÂ? Udin inedit / Creativitât e lenghis minorizadis. I zovins furlans si contin //
*** I articui a son disponibii fracant sul titul. Buine leture.


text:
Il mês stât, ae fin di Mai, intant che o jerin in stampe, su Wikipedia, la enciclopedie partecipade in internet, si sierave une cuistion che e veve fat scaturî plui di un furlan ator pai “social” e cualchi sît on line. Cumò us contìn cemût che e je finide.
Ce jerial sucedût? Un aministradôr di Wikipedia al veve proponût la scancelazion de pagjine “Friuli” da la enciclopedie, par vie che tes informazions contignudis la plui part e jere su la regjon politiche Friuli-Venezia Giulia e duncje no justis, jessint il Friûl une regjon storiche e no politiche (almancul fin cumò). La critiche e veve mani, al plui l’aministradôr al podeve fâ saltâ fûr la cuistion in maniere divierse e no proponint la scancelazion, ma nol jere nuie di dramatic. Viodût l’anunzi de procedure di scancelazion, in tancj si son metûts a sberlâ come se al fos stât un atac al Friûl e un pericul: «”Friuli” rischia seriamente di essere cancellato da Wikipedia», al à titolât cualchidun. Pecjât che al jere clâr che si tratave plui di une propueste “tecniche”, e che se si cognossin un tic lis proceduris di Wikipedia si sa che e à i anticuarps par fâi cuintri a cualchi aministradôr “creatîf”. Wikipedia, fate cui contribûts dai letôrs, e je une robe serie e ben fate: une statistiche di timp fa e diseve che e à mancul erôrs de Enciclopedie Britaniche (un model par ducj). Par esempli, e je tant serie che la vôs “Friuli-Venezia Giulia” le scrîf come che e dîs la Costituzion, cul tratut, e nissune discussion e à podût cambiâ la definizion, jessint impecabile.
E cussì, ancje pe vôs “Friuli” la enciclopedie si è mostrade serie e dut al è finît in nuie, sclopât tant che une bufule: la pagjine e je stade modificade cun tescj che a fasin riferiment al Friûl regjon storiche e no je stade scancelade. Nus displâs notâ che in tancj furlans a vedin sberlât e vaît par nuie, cence lâ a viodi cuale che e jere la cuistion. Compuartaments che par solit cuant che si viôt che ju fasin altris si critichin. Cun di plui, chei che a vevin tant agjitât il pericul, po dopo no àn procurât di informâ di cemût che e jere finide. ❚
Dree Venier
MUSIS DI…FACEBOOK. Bufulis sul Muselibri: il scandul de scancelazion de pagjine Friûl da la enciclopedie Wikipedia finît in nuie............
Il mês stât, ae fin di Mai, intant che o jerin in stampe, su Wikipedia, la enciclopedie partecipade in internet, si sierave une cuistion che e veve fat scaturî plui di un furlan ator pai “social” e cualchi sît on line. Cumò us contìn cemût che e je finide.


text:
FriuliDoc 2022 - Frico in forno redazione
FRICO TAL FOR di CRISTINA SCAURI di PALME
INGREDIENTS:
500 gr di patatis
500 gr di formadi (plui di dut fresc e un pôc stagjonât; si pues fâ une misture di formadis a plasê)
Ce che al covente di sâl
PREPARAZION:
Taiâ a tocuts i formadis frescs e gratâ chei stagjonâts. Spelâ lis patatis e cueilis a vapôr. Cuant che a son cuetis metilis ancjemò cjaldis intune tecje, taiâlis a tocs, scliçâlis cuntun piron e salâ. Zontâ i formadis e meti tal for za cjalt par 10 minûts a 180°. Gjavâ la tecje e messedâ dut ben. Tornâ a meti tal for par 20-30 minûts fin che parsore nol devente dorât. Tirâ fûr dal for, servî tal plat e mangjâ ancjemò cjalt cuntune buine polente dongje. Ta cheste recipe di fonde, dilunc de preparazion si puedin zontâ altris ingredients che us plasin par rindi il plat ancjemò plui gustôs.
Scolte la ricete in lenghe furlane:


text:
G
Il G al è l'otâf segn dal alfabet furlan. Al è ancje il setim segn dal alfabet latin.
StorieModifiche
La letare G e fo introdusude tal alfabet latin dome tal 230 p.C., par distingui il sun sort /k/ dal sun sonôr /ɡ/. In origjin, tal alfabet latin — cussì come tal alfabet etrusc — e esisteve dome il simbul C par indicâ i doi suns.
Altris significâts dal GModifiche
BiochimicheModifiche
- G, te codifiche des aminoacits ordenaris, al è la abreviazion de glicine.
- G, te codifiche des acits dai nusei, al è la abreviazion de guanine.
FisicheModifiche
- g al indiche la acelerazion di gravitât te superficie de tiere
- G al è la costant di acelerazion universâl
MetrologjieModifiche
- g al è il simbul dal gram, unitât di misure de masse
- G al è al è la abreviazion dal prefis giga, ch'al significhe 109
MusicheModifiche
- G al è la note musicâl sol pe notazion doprade tai paîs di lenghe inglese o todescje
TraspuartsModifiche
- G al è la targhe automobilistiche internazionâl dal Gabon


text:
Cjarte dai dirits fondamentâi de Union europeane
Articul 21
No discriminazion
1. E je improibide cualsisedi forme di discriminazion fondade, in particolâr, sul ses, su la raze, sul colôr de piel o su la origjin etniche o sociâl, su lis carateristichis gjenetichis, su la lenghe, su la religjon o ben daûr des convinzions personâls, des opinions politichis o di cualsisedi altre nature, de apartignince a une minorance nazionâl, dal patrimoni, de nassite, de disabilitât, de etât o dal orientament sessuâl.
2. Intal ambit di metude in vore dai tratâts e tignint cont des lôr disposizions specifichis, e je improibide cualsisedi discriminazion daûr de nazionalitât.
Articul 22
Diversitât culturâl, religjose e linguistiche
La Union e rispiete la diversitât culturâl, religjose e linguistiche.


text:
Formazion: Mistîr e confusion
Mistîr te formazion
Tu puedis zuiâ cun ce formazion che tu vuelis, ma i zuiadôrs a puedin là in confusion e zuiâ al di sot de lôr capacitât doprant une formazion dulà che no an mistîr. Par vê mistîr intune formazion e evitâ la confusion tu âs dome di fâ pratiche.
Tu vuadagnis un pêl di mistîr par une formazion ogni volte che tu dopris une des 6 formazions pre-definidis (amichevulis e partidis di competizion a contin tal stes mût). Il totâl di mistîr che tu vuadagnis par ogni formazion al dipint dai minûts zuiâts (massim 90 par partide), come pal alenament. Se tu vincis par walkover e tu âs metût in cjamp almancul 9 zuiadôrs, tu vuadagnis ancje esperience te formazion come se tu vessis zuiât 90 minûts. Vuadagnâ esperience al divente plui dificil ai nivêi plui alts. Se no tu zuis cuntune formazion, il mistîr si sbassarà vie pal timp. Cundiplui, ogni volte che tu vendis un zuiadôr, tu riscjis di pierdi mistîr te formazion.
Confusion
Se i tiei zuiadôrs no àn avonde mistîr intune formazion al è il riscli che a ledin in confusion in cualsisedi moment de partide, che à efiets negatîfs te prestazions. Un nivel di mistîr ecelent (o miôr) al è avonde par stâ sigûrs. Pai nivei plui bas, il riscli di lâ in confusion si alce man man che a si sbasse il nivel di mistîr. Se il mistîr individuâl dai tiei zuiadôrs (viôt sot) al è alt, i risclis a si sbassin.
In câs di confusion, al è il nivel di mistîr che al decît trope che e sarà la confusion. Plui bas al è il nivel e plui alte e sarà la confusion. Se i tiei zuiadôrs a jentrin in confusion, al vignarà mostrât il nivel curint de organizazion de scuadre te cronache de partide. Un event di confusion che al dîs che le organizazion e je lade ju a "debil" al vûl dî che e je mâl, invezit se e va a "bon" l'efiet al è limitât. Se a metât partide (o prime dai suplementârs) i tiei zuiadôrs a son confondûts l'alenadôr al pues miorâ la situazion cuntune spiegazion te pause.
Mistîr individuâl dai zuiadôrs
Il mistîr al à efiets positîfs su lis azions in cjamp dai zuiadôrs. I zuiadôrs e vuadagnin mistîr zuiant partidis. Lis partidis di Cope Nazionâl e de Cope de Division a dan il dopli di mistîr che no chês di campionât. Lis Copis Sfidants e di Consolazion a dan la metât di mistîr che no chês di campionât.
Une amichevule internazionâl e dà cirche un cuint dal mistîr di une partide di campionât e une amichevul nazionâl e dà cirche la metât di une internazionâl. Lis partidis in te scuadre Nazionâl a son chês che dan plui mistîr, seguidis de partidis di Hattrick Masters.
Il mistîr vuadagnât di un zuiadôr al dipint dai minûts zuiâts, come pal alenament. Un zuiadôr nol pues vuadagnâ plui di 90 minûts di mistîr par partide.
Cjapitani e mistîr totâl
Tu puedis sielzi un cjapitani par ogni partide. Mistîr e carisme a son impuartants pal cjapitani, parcè che il nivel ta chestis abilitâts al dâ un bonus tal calcul dal mistîr totâl de scuadre - che ti jude a evitâ sie la confusion sie il gnervôs tes partidis impuartantis.
In chestis situazions, dome la scuadre cun mancul esperience in chel moment a pues sedi gnervose e subî un event negatîf. La diference di mistîr jenfri lis dôs scuadris e determine trop gnervôs che a puedin sedi i zuiadôrs. Lis scuadris no deventaran mai gnervosis tes partidis di campionât o tes amichevulis.
Il cjapitani al scuen sei titolâr. Se no tu sielzis un cjapitani, i zuiadôrs a sielzaran par lôr cont il plui adat.
Tiradôrs di rigôrs
Lis partidis di Cope e di cualificazion a puedin finî ai rigôrs se dopo i timps suplementârs e je ancjemò paritât. Tu sielzis i tiradôrs vie une pagjine dedicade tal modul dai ordins pe partide.
Cuant che tu sielzis l'ordin ten di ments che nol è nuie di plui disgnervant che une sfide ai rigôrs, a ogni rigôr (no tai timps regolamentârs) e ven fate une prove dal mistîr dal zuiadôr.
Infûr dal mistîr, a vegnin cjapâts in considerazion atac e tîrs plaçâts (cussì come la specialitât tecnic. Pai portîrs e impuarte dome la abilitât paradis.


text:
Eneide
Le Eneide e je un poeme epic in viers esametris, di 12 libris, che e conte lis vicendis par tiere e par mâr di Enee che, dopo de distruzion di Troie, par volê dal destin al à, ancje se nol vûl, di lâ tal Lazi par fondâ une citât e tacâ une dinastie di li che al sarès nassût Romul, la citât e l'imperi di Rome e ancje l'imperadôr August. Cussì si intiesseve une continuitât tra un imperi e une civiltât dal orient cuntune dal ocident. Tal poeme si contin i viaçs e lis aventuris dal eroi troian e de sô int ator pes cuestis dal Mediterani (tant che Odisseu te Odissee di Omêr), un so calâ tal mont dai muarts e, insom, lis vueris fatis dilunc des rivis dal Tibar cui popui latins par concuistâ un teritori e fondâ une citât. Chest toc al somee cetant aes contis di bataiis, sfidis e assedis de Iliade di Omêr. Duncje la Eneide e jeune sorte di sintesi de Iliade e de Odissee. A fâle, Virgjili al fasè gare cun Omêr ma ancje cun ducj i autôrs romans di poemis epics prime di lui, e prin di ducj chel plui famôs, Eni.


text:
Cualchi zornade prin di Nadâl la none e prontave une casse tun cjanton da cusine, la taponave cuntun sac e parsore o distiravin il muscli fof cjapât su tal ôr dal fossâl.
Daspò gno pari al puartave jù dal cjast il zei nadalin e propit chel an lì, che aromai o vevi cinc agns, mi è tocjât a mi di parecjâ il presepi.
Braurose e imberdeade o ai disvoluçât lis statuinis dal bombâs, lassantlu in bande par fâ la nêf e o ai tacât a metilis: dapît il pastôr cu lis pioris, dongje l’agarûl e la lavandere, e vie vie la femine cu la cosse dai miluçs, il frut cuntun gamelin di lat, il sclapeçocs cu la manarie, il soldât cul curtissat… Biel planc la sene si slargjave e jo mi figuravi di jessi stade presinte in chê gnot, jenfri dute la int che e lave a riverî il Signôr.
Par ultin o ai metût il clap che al voleve jessi la grote, il mus e il bo, la Madone e sant Josef e o ai viert la scjatulute di Jesù Bambin, sigure di cjatâlu, ma nol jere!
Il spavent, la pôre di vêlu pierdût mi àn glaçât il sanc.
Cui sgrisui tes man o ai sgjerfât dentri il zei, cjalant da pardut, cirint di impensâmi dulà che lu vevi imbusât.
Tal gno cjâf al jere scûr e la disperazion mi sierave lis peraulis, mi pareve di vê fat un pecjât che nol veve perdon.
Inguside mi sei tirade dongje de none, che mi à dit “Cjo une tace di lat e va a durmî che tu âs i voi lustris, no tu volarâs mighe malâti cumò?”
O sei lade tal jet e ancje la coltre mi pesave scjafoiantmi e intant o preavi cu la anime savoltade che mi fos dade la gracie di cjatâ la statuine prin di Nadâl, prime che ducj a savessin e che il cîl e i oms mi cjastiassin.
Lis lagrimis mi bagnavin la muse, o jeri di bessole inte cjamare, la gnot triste e jemplave di neri i barcons, sot la puarte in sfrese si rimpinave la stralûs da lune.
Mi soi indurmidide strache e tal sium o ai viodût…
La puarte si è vierte e al è jentrât il soreli e dentri la lûs al vignive indenant un frutin cu la cjamese di gnot e intor dal cjâf une corone sflandorose.
Al veve bocje di ridi e mi mostrave cul dêt la sachete da cjamese.
Mi sei sveade dut un trim, mi sei ricuardade che o vevi tignût intor il grumâl dal asîl, cussì o ai cirût subit tes sachetis e… miracul! eco il frutin compagn di chel tal soreli, dome plui piçul.
Lu ai tignût strent tal pugn dute la gnot e a buinore lu ai metût al so puest.
O sei restade ferme un grum a cjalâlu, solevade, vignude fûr dal torment, sfrancjade dal pecjât. “Usgnot passade o ai viodût il Signôr” o ai dit ae none.
Jê no à fat câs, daspò tocjant il cjâf dal Jesù Bambin mi à rispuindût sotvôs: “Poben, si viôt che i è plasût il to presepi. Al vûl dî che tu lu fasarâs simpri tu, par dute la vite.”
di Giuliana Pellegrini
#94


text:
O ai il privileç di conservâ cualchi letare e cualchi dediche che il professôr al à volût scrivimi.
La scriture – ancje se jo no soi un grafolic – par gno cont e rapresente il caratar e il spirt dal professôr. Une caligrafie clare e minude, un stîl che al riflet la sô grande cognossince dal mont e che, tal stes timp, al somee cuasi che a ‘nt cjapi lis distancis, intune sorte di pessimisim viers di une pussibile soluzion dai problemis. D’Aronco al è un om che al fâs un ûs preziôs de critiche, no dome cuant che al tache l’aversari di turni ma ancje cuant che al studie, al analize lis contradizions in cjamp amì. I siei intervents – e mi riferìs ae cuistion furlane – a nassin de osservazion lucide des contradizions, de propueste dal cemût risolvilis ma, tal stes timp, dai limits che a saltaran fûr intal frontâlis. Chi al nas il cruzi – puartât dispès a nivel di dolôr etic e politic – tra il so grant amôr pal Friûl e lis debilecis che a caraterizin invezit il popul. Dispès al ven a flôr il pinsîr che une cundizion di sumission storiche e esistenziâl e aflizi la nestre int, tant che un tumôr presint fin de nassite, destinât a palesâsi intal moment des sieltis decisivis, o ben cuant che al rive il moment dal riviel e dal distac definitîf dal stât di robis presintis a chel futûr.
Al professôr i va ricognossût il merit di no vê mai cedût – cundut di cheste vision di “sotanisim” che e pâr jessi simpri presinte tai siei intervents – ae tentazion facile di molâ la bataie autonomiste che lu viôt protagonist fin di cuant che al è tacât il Moviment. Anzit, cul passâ dai agns al somee cuasi che il “pessimisim” al sedi coventât di stimul par impegns gnûfs.
Parcè che chest al è il rûl dal inteletuâl leât ae sô tiere: jessi la sô cussience critiche fin ae fin.
Cun chê finece, inteligjence e fuarce che a fasin ancjemò di D’Aronco un aversari temibil e imbatibil pai nemîs dal Friûl. ❚
Dree Valcic


text:
Infrazions al Codiç de Strade
Doi son i câs ch'a i operadôrs de Polizie Locâl seguitin pa le contestazion des violazioni al Codiç de Strade (D.Lgs 285/1992 e D.P.R. 495/1992). Cheste prime classificazion proviôt ch'a, sul lûc da violazion e in te imediatece dal fat, l'autôr da violazion (il cd. trasgressôr) segni:
- presint
- assent
TRASGRESSÔR PRESINT
La procedure proviôt la redazion di un verbâl di contestazion. A l'at da contestazion ch'a ven consegnade une copie al trasgressôr (solitamentri di colôr rose o zâl) ed une al proprietari dal veicul(solitamentri di colôr zâl o turchin), o vêr a l'obleât in sostance, se presint (la notifiche l'è purpûr validamentri disbratade ancje in câs di eventuâl scart di ricevi copie dal verbâl). A tâl contestazion imediât, ai sens da l'art. 201 dal Codiç de Strade "Notificazion des violazions", seguitin la notifiche di copie dal verbâl, entri 100 dîs, ad un dai sogjets solidalmentri obleâts (il proprietari dal veicul, l'usufrutuari, l'utilizadôr a titul di nauli o leasing, l'imprenditôr pa violazion cometude dal rapresentant o dal dipendent cusî cemût individuât a l'art. 196 dal Codiç de Strade "Principi di solidarietât"). Par i resident a l'estar la notifiche le sarà efetuade entri 360 dîs da l'acertament.
TRASGRESSÔR ASSENT
In tal secont câs son dôs lis proceduris ch'a podin jessi disbratadis pa le contestazion des violazions al Codiç de Strade:
- preavîs di acertament da violazion al Codiç de Strade
- verbâl notificât vie pueste (racomandade A/R)
Preavîs di aciertament da violazion al Codiç da Strade
Si trate di un avîs ch'a vegni metût sul parabrîs da machine in tai câs ch'a vegni aciertade une violazion al Codiç da Strade. Tra i câs plui frecuents di violazions riscontrâts si ricuardin i seguitîfs:
- fermade improibide in presince di, di pueste segnâl;
- mancjade esposizion del disco orari;
- fermade in zone a disco orari passi il periodi mostrât;
- fermade in zone di cjame/scjame di robe;
- fermade in tal spazi risiervâts ai utents cun disabilitât;
- fermade sul liston.
Si specifiche ch'a, ricjadint in câs di cui sore tra chei par i cuâl no l'è domandade la contestazion imediât (art. 201 dal Codiç da Strade "Notificazion des violazions"), il verbâl al pues jessi dat dongje d'ufici sumant a l'impuart da sanzion lis spesis di procediment e notifiche (14,00 €). Al fin di secondâ il guidadôr da machine il preavîs ven posizionât sul parabrîs da machine, in mût dal dut volontari e cence alcune obleazion, al fin di informâ il guidadôr in tal istés dal davuelziment aciertament da violazion al Codiç da Strade. In chest mût al ven metût in te condizions di podê pajâ entri 10 dîs de sanzion previodude cence zontât des spesis di notifiche e cun la riduzion del 30% da sanzion pecuniarie proviodude (viodisi paragrafo RIDUZION DEL 30% DA SANZION PECUNIARIE). Par i residents a l'estero la notifiche le ven efetuade entri 360 dîs da l'aciertament.
Verbâl notificât vie pueste (racomandade A/R)
Si reinvie la pagjne dedicate.
Sia in tal câs dal preavîs di aciertament ch'a par i verbai notificâts vie pueste, il verbâl al ven notificât entri 90 dîs da l'aciertament ad un dai sogjets mostrâts a l'art. 196 dal Codiç da Strade "Principi di solidarietât" no jessint stât pussibil identificâ l'efetîf trasgressôr. in tal specific si precise ch'a il tiermin di 90 dîs va conteziâts dal dì sucesîf l'aciertament fintremai al novantesimp dì includût. Sa il novantesimp dì l'è festîf, il tiermin decjât il prim dì feriâl disponibil.
RIDUZION DAL 30% DA SANZION PECUNIARIE
A seguitîf di une norme introdusude dal D.L. 69/2013, il verbâl relatîf a determinadis violazions, se pajât entri 5 dîs di cuant ch'a ven formalmentri a cognossince da l'infrazion (notifiche), l'è pussibil usufruî di une riduzion dal 30% da sanzion minime proviodude. I 5 dîs decorrin cun lis seguitivis modalitâts: sa il verbâl l'è stât contestât e notificât imediatamentri da l'operadôr da Polizie Locâl, i cinc dîs decorin de date da l'infrazion. In câs contrari, il contegjo tache proprit di cuant ch'a si perfezione le notifiche dal verbâl al recapit dal sogjet solidâl (solitamentri il proprietari dal veicul).
Segni il pajament o ridusût ch'a il pajament "scontât" (pari a l'impuart ridusût calât dal 30%) no solevât da decurtazion di eventuâls ponts de patente di guide qualora proviodût. Traviersit il pajament in misure ridusude o scontade a ven mancul la pussibilitât di proponi il ricors al Prefet o al Judic di Pâs.
ATENZION!
In tal câs no segnin rispetadis lis tempistichis par il pajament dal verbâl ven mancul la pussibilitât di otigni la riduzion dal 30% su l'impuart minim proviodût (pajaments oltre i 5 dîs) o di pajâ un impuart pari al minimp (pajament oltre i 60 dîs), cun la conseguence di dopleâ la sanzion somade des spesis di procedure e dai interes.
INFORMAZIONS PAR IL PAJAMENT DAI VERBAI AL CODIÇ DA STRADE
In tal câs in cui si decidi di pajâ il verbâl lis tempistichis risultin lis seguitivis:
- jenfri 5 dîs de notifiche dal verbâl e nome par lis violazions ch'a lu proviodin:pajament in forme ridusude cun ulteriôr riduzion dal 30% (D.L. 69/2013);
- jenfri 60 dîs da notifiche dal verbâl: pajament in forme ridusude (impuart minim previodût par la violazion).
Si impense ch'a, qualora sabide e domenie fossin comprendudis tra i 5 dîs di cui parsore, vegnaran contegjâts ai fins de scjadence ad eccezion dal câs in cui il cuint dî segni festîf: in chest câs il pajament scuen jessi fat jenfri il prim dì feriâl disponibil.
Al fin di azevolâ il pajament si impensin di seguit lis diviersis pussibilis modalitâts:
COMUN DI MUEÇ
- Cont Corint Puestâl: N. 15043334 intestât a: Comun di Mueç - Servizi tesorarie causâl: mostrant il numar dal verbâl (mostrât in ta vôs Regjistri Gen. XXX/XX), le date da l'aciertament da violazion e la targhe dal veicul. In tal câs dai preavîs mostrâ la date da l'aciertament da violazion e la targhe dal veicul.
- Cont Corint Bancjari: IBAN IT 86 Q 02008 63970 000102981549 - Unicredit S.p.a. Filiale di Moggio Udinese.
- Aprûf l'Ufici di Polizie Locâl: Mueç, Place Ufici 1. Ogni miercus das 10:30 as 12:00.
In tal câs al pajament si preferisi proponi ricors cuintri il verbâl di contestazion, il trasgressôr o il proprietari podin proponilu in cjarte sempliç al Prefet di Udin entri 60 dîs o al Judiç di Pâs di Tumieç entri 30 dîs, simpri cun riferiment ae date da contestazion o notificazion.


text:
In ocasion dai INCUINTRIS DI VENÇON, Domenie ai 18 di Fevrâr si cjatarìn a Vençon:
aes 15.00 par cjantâ Gjespui in Domo
aes 15.30 te sale Patriarcje Bertrant, par confrontâsi sul progjet diocesan des colaborazions pastorâls, o scoltarìn PRE RIZIERI DE TINA e PRE CLAUDIO COMO (dal CEP – Coloqui European des Parochiis) che nus contaran ce che al sucêt tes PAROCHIIS IN EUROPE.
INCUINTRIS DI GLESIE FURLANE – Riflessions su lis Colaborazions Pastorâls
Il grop al organize un incuintri a Vençon par domenie 18 di Fevrâr. Aes 3 dopo di misdì Gjespui tal domo e, subit dopo, la conference te sale Patriarcje Bertrant.
A intervignaran pre Claudio Como plevan di S. Quirin e e dal Redentôr a Udin e bons. Rizieri De Tina plevan di Nimis.
La ocasion e je dade dai acorpaments di foraniis e di parochiis che la diocesi di Udin e sta puartant indevant. Il gnûf asset al va sot il non di Colaborazions Pastorâls (CP) e al cambiarà dal dut la muse des circoscrizions e zonis eclesiastichis che di secui a àn segnade la storie dai nestris paîs.
Pre Como e pre Rizieri di agns in ca a partecipin al “Colocui European des Parochiis” (CEP) e a contaran cemût che lis parochiis in Europe si stan organizant te mancjance simpri plui fuarte di predis. L’incuintri al è une buine ocasion par slargjiâ il voli plui in là dal Friûl e par podê valutâ cun miôr atenzion e sens critic ce che al sta sucedint te nestre diocesi.


text:
Comunicato FOGOLÂR CIVIC alla stampa italiana – Udine, 3 aprile 2022
“LA ME PATRIA A È TA LA ME SÈIT DI AMÒUR”
Tradizionale messaggio ai “furlans” dal presidente di Fogolâr Civic e Academie dal Friûl, prof. Travain, in occasione della “Fieste de Patrie dal Friûl”, nel 945° di fondazione dello Stato friulano bassomedievale.
Furlans! Cheste nestre fieste dai 3 di Avrîl, nazionâl nostrane, complean, si sa, di une dominazion di predis passade republiche dai siorats che no volevin stâ sot di lôr, nus clamarès juste a cetancj pinsîrs e resonaments. E, a mi, prime robe, mi ven di pensâ che, ben diferent di altris piçui popui nestris dongjelaltris, nô no vin rivât a tirâsi sù un Stât moderni dut nestri, che i nestris siorats e ancje il borghesam, chei mo che a podevin vê vôs in cjapitul, a àn preferît butâsi talians e sta cu la Italie pluitost che bessôi tant che il Lussemburc. Che dal Lussemburc – miei de sô cjasade regnant di Boemie – ca a Udin si à i mûrs tapeçâts di stemis ma nancje une ongule come rest!Indipendents o par nestri cont – simpri sot talpe, però, ben si intint – nus voleve ancje chel matucel di Hitler, ma co i furlans, chei pôcs o ben trops, si àn stufât di lui e i àn ancje voltade la sclope cuintri, chel, di regâl, ur à mandât i cosacs! Lis corieris de Storie, ve! Ma, in chest câs, ciertis corieris al è miôr pierdilis, co di cierts tranvîrs nol è di infidâsi. I slovens, invezit, popul contadin mighe diferent dal nestri furlan, a àn vût caporions, siorie e çavatins, che prin i àn tignût di puartâ la lenghe, ancje propit dentri de Austrie-Ongjarie, e po a àn fat un Stât, in barbe ai cocâi vicinants dal Friûl che o saressin noaltris, vuardians su la puarte di un Stât lontan, vicin sôl par spelâ e meti gjambadoriis. Si à sielt cussì. Si à sielt? Invasion talianote di chês potentis e cu la arme in man: prin cuintri dai mucs e po in face dai sclâfs bolsevics! Si à di dî, però, che i sorestants nestris sigûr no àn lusît par fâ ribelion. No si son butâts sigûr no partesans o brigants bandîts sicu tal Meridion. O migrade pal mont, la biade int nostrane, o pûr monturade cul cjapiel di alpin par fâi biele vuardie al confin di Italie, che ogni dì si viôt ce afâr che o vin fat. No vin ni podût ni volût sei di plui. Sôl e reste, inalore, la malincunie tal pensâ a cierts stamps tant che un Toni di Vât, trente agns indaûr, che, ai timps, al sberlave par Onde Furlane “Vive il Friûl libar!”, ripetint un sproc scrit suntune cjase sul stradon di Grau, là che al jere ancje scrit par sonziac “Viva l’Austria!”: la malincunie chê dai massepassûts ma ancje dai disperâts che no viodin salustri. Sbrochìnsi, aduncje, cun chestis bandieris, cun chescj ricuarts, cun chestis istoriis e fantasiis che nus judin almancul une dì intun an a insumiâsi di sei ce che no podìn o che ben sul seri no volìn sei par milante resons, che la prime e je chê che no sin disponibii, la plui part di nô, a sacrificâ sostancis, carieris, salût, timp e impegn par un Friûl diferent di chel che si cjatìn. E disìn la veretât: un Friûl indipendent saressial dabon stât mancul carogne di chê tiranie in abit di republiche democratiche in stât di emergjence che e à prin concedude libertât di sielte su lis vacinis e po ur à gjavade la paie a chei che a àn sielt di no vacinâsi, imbolantju di egoiscj galiots cence gran di sens civic? Indipendent chest nestri Friûl si guviernaressial miôr di cumò? “Indipendent” e je une peraule gruesse: che vuê tal mont nol è indipendent nissun. Ma saressial plui virtuôs un Friûl indipendent? A molâju i furlans saressino miôr ancje viers di lôr stes, de lôr int, de lôr tiere, di chei batûts e di chei che a bramin libertâts e dirits? No mi sa mighe trop! “Biei o bruts ma parons a cjase nestre!” a scrivevin su pai mûrs chei che a speravin, cualchi an indaûr, che Milan al fos mancul tiran di Rome madrigne. Ancje chê e je vere: “Biei o bruts ma parons a cjase nestre!”. Ma la patrie chê vere no isal chel fogolâr dulà che si sintisi a cjase? Saressial bon un Friûl indipendent di sei fogolâr par ducj i furlans o fasaressial fîs e fiastris tant che e à fat la Italie cumò, vergognose, cun vacinâts e no? Vuê, salacor, nome o podìn sei, anzit, prime robe, o vin di bramâ di podê almancul sei une nazion de anime, che nissun Stât nol pues comandâle, ma no di une anime magari pelose. Un gno brâf student, za indevant tai studis, ciert Pauli Cescut, mi à vût iniment chê altre dì un viers bielon di Pasulin nestri: “La me patria a è ta la me sèit di amòur”. E alore, cirìn, te nestre societât, di sei fogolâr e bastion di umanitât. Chel al è il teren che nome su chel a frontin i pîts lis nazions che no clopin.
Vive il Friûl miôr di ce che al è!
prof. Albert Travain di Udin
dean dal Moviment Civic Culturâl Alpin-Adriatic “Fogolâr Civic” e dal Circul Universitari Furlan “Academie dal Friûl”
Udin, ai 3 di Avrîl 2022 (Fieste de Patrie dal Friûl)
Con questa nota, il presidente del Movimento Civico Culturale Alpino-Adriatico “Fogolâr Civic” e del Circolo Universitario Friulano “Academie dal Friûl”, prof. Alberto Travain, si rivolge “in marilenghe” ai friulani in occasione della loro festa nazionale 2022, commemorativa della fondazione, il 3 aprile 1077, dello Stato patriarcale aquileiese all’interno del quale il Friuli ebbe il ruolo di territorio metropolitano nonché di autodeterminata comunità politica. Rivolgendosi ai suoi “furlans”, il leader fogolarista udinese si sofferma sulla mancata esperienza storica di uno Stato friulano contemporaneo sull’esempio del Lussemburgo, concludendo come oggi comunque sia innanzitutto fondamentale “une nazion de anime” ovvero un contesto socioculturale accogliente, affiatato, inclusivo, solidale, protettivo, “fogolâr e bastion di umanitât”, vera sostanza ed ultimo orizzonte di ogni consorzio civile in cui la “sèit di amòur” di cui scriveva Pasolini, cifra dell’umanissima sua idea di patria, possa trovare effettivamente virtuosa soddisfazione.


text:
(test dis notis scritis di Maria Moreale intant de presentazion)
Parcè la Divine Comedie par furlan?
Lis domandis che mi vegnin fatis di chei che a àn let qualchi toc de traduzion par furlan de Divine Comedie a puedin strenzisi intune sole: "Cemût ti ise vignude la idee di meti mans a une opare che e je considerade la ponte plui alte de poesie mondiâl, e cun ce imprescj âstu podût lâ indenant?"
Il tradutôr e il letôr
"Solo un poeta può tradurre un poeta" al scriveve Leopardi. Jo no mi riten poete, ni tradutôr tal sens tecnic de peraule: mi consideri semplicementri letôr. Par me lei alc che mi plâs al vûl dî imparâ a memorie, opûr voltâ di une lenghe ta chê altre, cirint di rispietâ ogni particolâr dal test, cul proposit di mantignî intate la armonie dal origjinâl e cence altri fin se no chel di sodisfâ une esigjence dal dut personâl di cognossi. Inte poesie mi à simpri interessât soredut la metriche, che o pues dî di vêle imparade tal mût che si impare la marilenghe: prime si le fevele e po dopo si va a viodi cemût che e funzione.
Savôr di Omêr e savôr di Dante.
Leopardi al à vût let i classics te maniere che cun tant plui misars struments inteletuâi ju ai lets jo; e tal lei Omêr a cuindis agns al à vut scrit: "Basta togliere a un verso di Omero le parole che sembrano di niun rilievo per privarlo di tutto il sapore omerico e renderlo come un ramo senza foglie". Cuant che mi soi metût a voltâ par furlan la Comedie o ai tignût fer chest principi: bisugne evitâ di privâ il viers di Dante dal "savôr dantesc" in mût di no rindilu un ramaç cence fueis. Ogni acent, ogni rime, ogni intervent al veve di rispuindi a la domande: cemût fasaressial Dante ta cheste situazion?
Dante e il furlan
Ducj o savìn ce che Dante al pensave dal Furlan. In chel di Aquilee e di Istrie a vivin chei che "Ces fas tu? crudeliter accentuando eructuant". Nol dîs "eructant", ma "eructuant", peraule che e conferìs ancjemò plui fuarce al verp: "eructuare saniem" al vûl dî "gomitâ sanc". Tante violence verbâl si spieghe dome cul fat che no esisteve une leterature par furlan, come chê francese o che provençâl tant preseadis di Dante, e se no esisteve une leterature furlane, par Dante no esisteve une cussience linguistiche furlane, che e varès podût produsi la grande poesie.
Pasolini e il furlan.
La grande poesie e je rivade in Friûl cun Pier Paolo Pasolini, ma e à durât mancul di un lamp, il timp di dimostrâ che il furlan al è "armonie assolude", tant che la musiche assolude di J. S. Bach, e il timp di lassâ uns cuatri poesiis talmentri profondis, che, dopo, la leterature furlane no sarà plui chê di prime. (Leture de poesie "Li cjampanis dal Gloria"). Purtrop "i mal protesi nervi" (al varès dit Dante) a àn puartât Pasolini lontan dal Friûl, e lontan dal Friûl Pasolini al à fate la straordenarie cariere artistiche che o savìn. Al è tornât in Friûl dome dopo muart, a polsâ dongje di sô mari. Fossial restât in Friûl, cumò o varessin il nestri Dante.
La sfide a Dante.
E cjape forme cussì la sfide a Dante. Se si ricognòs al furlan la armonie assolude dimostrade di Pasolini, alore, Dante cul tradutôr al podeve tornâ a scrivi dute la Comedie par furlan. Al restave dome un probleme: cuâl furlan? Stant che lenghe e grafie dal furlan a jerin un pôc masse balarinis e i esperts no rivavin a metisi dacuardi, i prins tentatîfs di traduzion a cjapavin a model mo il furlan dai documents plui antîcs, mo chel di Ermis di Colorêt, che mi pareve plui dongje dal furlan dal gno Roiâl. La traduzion sistematiche si è inviade cu la jessude dal prin sopuart multimediâl dal Grant Dizionari Bilengâl. Finalmentri o vevi une lenghe avonde coerente te struture, tal lessic e te ortografie. Dante però no si contentave di une lenghe cussì: al veve bisugne di slargjâsi al furlan di ogni cjanton dal Friûl e di ogni epoche de storie furlane, operazion che al veve fate ancje cul so toscan. O ai vude la sensazion che il furlan i plasès une vore, parcè che i furnive “rime aspre e chiocce” che al toscan i mancjavin, e che al veve la elegance e la armonie che i permetevin di tratâ i argoments plui alts.
Tecnichis di traduzion
Par Dante l'endecasilabi al è l'element fondant de musicalitât de sô poesie, al devente il respîr naturâl de sô anime. Al diven dai metris plui doprâts dai poetis antîcs: il trimetri jambic, l'esametri e il pentametri. L'endecasilabi nol è une invenzion di Dante: si lu cjate tes leteraturis europeanis plui svilupadis te ete di mieç. Il Poete lu dopre in combinazions di ritmis diferents che a dan aes peraulis espression e colôr par rivâ a filtrâ emozions e ideis in maniere complete e armoniose.
Inte prime tiercine de Comedie Dante al vûl dâ al letôr la clâf musicâl di dute la sô opare, e insiemi al vûl dâ une cerce dai trê stii:
- il stîl lizêr de descrizion e de narazion (Nel mezzo del cammin di nostra vita);
- il stîl di mieç o elegjac, des sensazions e des emozions (Mi ritrovai per una selva oscura);
- il stîl elevât o epic, de sience e de cussience (Ché la diritta via era smarrita).
Al è come se Dante al volès dînus cun elegance formâl che al vûl contânus alc che al rivuarde lui come protagonist de storie, ma che al rivuarde ancje ducj nô, che al vûl contânus alc di emozionant e di maraveôs, e che al vûl contânusal cu la finalitât di dânus un alt insegnament.
La relazion si siere cun cualchi osservazion sui neologjisims, sui arcaisims, sui latinisims, sui tiermins forescj doprâts di Dante, e su la friulanizazion dai toponims e dai nons di personis inte traduzion par furlan.


text:
Midiant de storie dai cognons furlans, si fâs ancje la storie dal nestri Friûl. Chest mês us proponìn 5 cognons che nus son stâts domandâts dai letôrs su la pagjine Facebook dal mensîl La Patrie dal Friûl (gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa; o ringraciìn i autôrs pe disponibilitât e pe colaborazion).
——–
MASOTTI / MASOTTO
Al ven di Mâs, forme scurtade di Tomâs cun zontât -ot, che al veve une funzion incressitive.
1296 Masotto filio d.nus… de Spegninberg; 1365 Nicolao olim Masoti de Mels; 1401 Nicolao q. Henrici Masotti de Silisans teste in Buja; 1606, 11 nov. Giovanni e figlio Dom.co Graffi da Cisterna si riappacificano con Tomaso Masotti con cui rissa con feriti.
Masotti al è tipic di Cjiscjerne di Cosean, ma si cjatilu ancje a Codroip. Masotto si cjatilu a S. Denêl.
FAION
Forsit di faja, la pomule dal faiâr, che une volte e jere aliment pai purcits. Intun document dal 1397: Purcielg chi son staz in fayo quest an passat. E tal 1500: purciel nudrit in faie. Ma al podarès jessi ancje l’incressitîf di fau, la forme plui antighe di faiâr. Cognon di Muris di Ruvigne, Manià, Secuals, Tramonç Disore, Midun.
1343 Odorico quondam Jacobi Odorici Fayon de Spegnimbergo; 1591 Valentino Faioni di Chiavriis accusato di eresia.
TADDIO
E je une variant dal non Taddeo. Cognon di Denemonç, ma si cjatilu ancje a Tumieç e a Udin.
1488, 7 di Mai m.° Taddeo orefice in Spilimbergo con bottega in borgo vecchio; 1488 Nardus de Lonardo de Tadio fitt. in Carpeneto dei nobb. della Torre; 1512 Taddeo de Tadeis notaio di Flambro abitante a Belgrado.
VECILE
Dal non Vecil, scrit ancje Vezzil (par talian Vecello), une volte in voghe, che al è la version furlane dal todesc Wetzel e e je la forme popolâr dal non Silvestro.
1333 Vecelo q. d.no Damiani di Portogruaro, notaio in Udine; 1418 Silvester dictus Viecigl de Gagliano; 1515, 6 di Fevr. Domenico Vuezil di Colza compra biade in S. Daniele.Cognon origjinari di Vît e presint a Denemonç, Çurçuvint e Forgjarie.
CIROI
Ciroi al voleve dî chirurc, che une volte al podeve jessi ancje un barbîr, e il so lavôr al jere soredut chel di gjavâ sanc e cuinçâ stracueladis. Cognon tipic di Gonârs, si cjatilu ancje a Gurize e a Udin.
1432 Antonio di Giacomo Ciroi da Nogaredo di Corno; 1440 Laurentius Ciroicus de Verona a Cividale; 1659 Andrea Ciroi di Flaibano, stalliero del Co. Florio di Udine.❚
par cure di Michela De Fazio


text:
La definizion le dan lôr stessis: par lôr la vite e je stade segnade fin di subit dal lavôr di papà Benito e mame Giannola: i zûcs, i studis, la famee, e simpri presints trape, lambics e, clâr, la sgnape Nonino.
Come che i ten a marcâ la lôr mame Giannola, la aziende no je un matriarcjât, ancje se Cristina, Antonella e Elisabetta a àn cjapât sù cun amôr e passion il testimoni e di cuant che a jerin frutis si son cjatadis a puartâ indevant la tradizion dai Nonino, deventant Aministradoris delegadis. Chi sot une fotografie des eredis di cheste aziende furlane, deventade un “brand glocâl”, che e à savût fâsi mondiâl cence pierdi il savôr locâl.
CRISTINA
45 agns e je maridade cun Antonio Maria Bardelli, e à trê fîs: Chiara di 24 agns, Davide di 22 agns e Francesca di 19 agns. E à lassât i studis universitaris in economie e cumierç dopo de nassite dai fruts. Cui gjenitôrs e viôt de gjestion dal acuist de trape e la distilazion seguint in particolâr la produzion dai “Monovitigni”, sgnapis e Ùe.
E je responsabile dal Marcjât Italie cuntun faturât dal 70% dal totâl de aziende, e à riorganizade la fuarce vendite puartantle a 140 agjenziis plurimandatariis e e cure lis relazions publichis in Italie e in Austrie.
ANTONELLA
42 agns e je maridade cul architet Luca Cendali, e à dôs fiis: Sofia di 11 agns e Gaia di 7 agns.
Si è indotorade a Udin in lenghis e leteraduris forestis modernis e e à perfezionât i studis a la New York University e a la Sorbonne di Parîs, dulà che si jere trasferide par plui di un an.
E viôt in prime persone dal “Premi internazionâl Nonino”. E je responsabile des relazions esternis, dal ufici stampe e dal marketing, e e viôt di diviers impuartants marcjâts forescj come la Gjermanie, la Ingletiere, la Grecie e la Cine.
La domande di Sgnape Nonino e continue a cressi e vuê e rapresente il 35% dal faturât.
In distilarie si ocupe dai procès di distilazion e fermentazion; e je daûr a viodi di specifichis ricercjis tal cjamp i colaborazion cun ricercjadôrs svuizars.
ELISABETTA
40 agns e je maridade cul gjornalist Giulio Giustiniani, e à trê fiis: Caterina di 7 agns, Beatrice e Costanza di 2 agns.
Indotorade in siencis politichis cun direzion internazionâl li de Universitâ di Padue (à perfezionât i studis a la New York University e a la Sorbonne di Parîs), e à simpri puartât indevant studi e lavôr te ativitât di famee. In aziende e cure, adun cui gjenitôrs, l’acuist des trapis e des uis.
E je responsabil aministratîf e e viôt de gjestion de aziende in particolâr dai rapuarts cul personâl. E je responsabile dal marcjât forest che paraltri al è in cressite continue, viodint in particolâr di chel de Russie, dai Stâts Unîts, dal Canadà, dal Brasîl e dal Gjapon.
Cun chei altris components de famee e viôt des relazions publichis de aziende.
Christian Romanini
LA INTERVISTE. Nassudis te trape............
La definizion le dan lôr stessis: par lôr la vite e je stade segnade fin di subit dal lavôr di papà Benito e mame Giannola: i zûcs, i studis, la famee, e simpri presints trape, lambics e, clâr, la sgnape Nonino.


text:
Istât dal 1947. Il Poete al pedale pes stradis di Rude, tor sere.
Al sta lant a Çarvignan, a cjatâ il so ami pitôr. A varan di resonâ di un grum di robis, ancje se, infin, a fasaran a gare a cjapâsi mancul sul seri.
L’aiar al profume di jerbe e di fossâi. Il soreli bas al bruse la planure furlane dai clups dûrs come pieris, e la noglose blave.
La fieste de Unitât e je finide il dì prin: lis ridadis pai bai, stant atents al cidinôr, si sintin ancjemò e dut al somee involuçât intun strani lancûr. La Istât e somee jessi sprofondade te inciertece di un riflès. E lis sfumaduris dal cîl si corin daûr cence premure.
Lis stagjons a àn lengaçs segrets e il Poete al sa ben che i oms no puedin fâ altri che cirî di decifrâju.
Une frutine, cinc agns, forsit sîs, e sta vaint su la orladure di une strade plene di polvar.
Discolce, lis piçulis mans sui voi.
Lui le viôt e si ferme.
«Parcè vaistu, frutine?»
La piçule e distapone i siei voi grîs.
«Parcè che o ai pierdût la mê pipine di straçs».
Il Poete al dismonte de biciclete.
Al somee risolût, pûr i siei pas a son lizêrs e plens di cure.
«Dulà le âstu viodude la ultime volte?» al domande, cence fâ câs al polvar sui siei bregons.
La frutine e je malfidade e par vie che la sô difidence no je ancjemò stade smentide di nissun fat, si sint pierdude devant dal scognossût e de sôs domandis.
Dopo cualchi voglade butade ca e là, e cjape il coragjo di une rispueste a basse vôs.
«La ultime volte le ai viodude dentri dal vecjo morâr. E je une buse tal len… Ma là, la mê pipine no je plui».
Il Poete si met a puest i ocjâi e al fâs di sì cul cjâf.
«La tô pipine no si è pierdude. E à scugnût lâ vie di bot par un lunc viaç».
La frutine, maraveade de rispueste, e cjape spirt.
«Dulà ise lade?»
«E je lade tal paîs dai zugatui. No ti à dit nuie par che no tu patissis».
«E dulà isal il paîs dai zugatui?»
«Lontan, un grum lontan».
«Ma la mê pipine… Tornaraie?»
«Se no torne, ti scrivarà e e sarà dongje di te par simpri».
Jê lu cjale, plene di pinsîrs.
«Ma parcè ise lade vie?»
Lui le cjale, cuasi ingropât.
«Parcè che e jere tant contente e e voleve che lu savessin ancje i siei amîs zugatui… La felicitât e à di jessi contade».
La frutine si suie lis lagrimis. No je sigure di vê capît ben chestis peraulis, ma i scjampe di ridi. Il Poete al torne a montâ in biciclete. Prime di lâ vie, i mande une bussade nete come aghe di risultive.
Rude e la frutine dai voi grîs a son aromai lontans, cuant che i contadins a tornin scanâts dai cjamps, la blave e bruse simpri plui di distance e l’aiar al profume di antîc solêf.
Plui dûr dal clap al è il ricuart: a disin i vecjos analfabets de Basse devant de ultime tace di vin, tant che l’aiar de sere al è une ombre jenfri dai morârs.
Al rive a Çarvignan e chestis a son lis peraulis furlanis che il Poete al cognòs ben e che al continue a riviodi tai cidinôrs che mai a tasin, tes lusignis che a balin, te fadie cjoche dai ultins lavoradôrs che a tornin cjase nets di cualsisedi ilusion.
A cjase dal so ami Pitôr, invezit, prin di fâ a gare a cjapâsi mancul sul seri, i conte une storie piçule, no plui grande di une pipine di peçots.
Pôc timp dopo, la frutine e cjate un sfuei di cjarte dentri dal tronc di un vecjo morâr.
E je une letare dute par jê, spedide dal paîs dai zugatui.
E jê e rît, cuasi stordide de contentece, par chel che al sarà il so prin corât ricuart.
di Davide Ballaminut
#1037
Conte segnalade a Vôs de Basse 2020


text:
– Tu âs finît di vivi, Jacum! Cumò mi baste cjoli il curtìs!
– No stâ fâlu, Berto! No stâ fâlu!
– No stâ fâlu, Berto! Ti prei…
Doi oms. Une femine.
Pôc plui di un metri di cuarde a faseve pendolâ Jacum intal straplomp, ben tignude dure di Berto che cun chê altre man al cirive il curtìs ta borse di corean, daûr da schene.
Jacum al cjalave par aiar, il grant cjistiel, alt, scûr, che al someave la spice dal mont. Il svint lu moveve tant che salam picjât, ma distès lui al cjalave la tor dal cjistiel, un barcon, la femine che a vosave viers Berto.
– Tirilu sù! Tirilu su! Al stâ colant!
– Tâs! Va dentri! Po dopo o fâs i conts ancje cun te…
Il cîl al stave deventant scûr e l’aiar al soflave simpri di plui.
Berto al tirave flât a stos cirint il curtìs. Nol podeve molâ la cuarde par pôre di colâ ancje lui tal cret, jù tal bosc. Al veve di colâ dome il so vecjo amì, cjatât in cove, intal jet cu la sô femine.
– Berto no rivi plui! Tirimi sù…
L’om che al tignive la cuarde, al veve intant cjatât il curtìs e la lame pontade par aiar e lusîve, come une piçule lune intal cîl, che cumò al jere deventât dut neri. Al cjalave Marie, la sô femine. Las lagrimes su la sô muse si stevin misturant cun chês pocjes gotes di ploie che ben planc a scomençâve a colâ. Dificil smenteâ ce che al veve viodût pôc prime, la sô femine berdeade cun Jacum… a bussâsi! Come che al jere dificil smenteâ la vite passade cul so plui grant amì, picjât cumò suntune cuarde, sul sdrup.
Dut cumò al someave fer, in spiete da l’ultin at da la opare. Ancje i arbui dal bosc che al coronave il mont fin abàs, a parevin cjalâ la piçule lune e la lame dal curtìs, pronte a taiâ.
– Jacum! Berto! Marie!
Une altre vôs si jere metude dentri inta storie, une vôs cetant plui fuarte.
La vôs di une mari.
– Moveitsi che al è pront di gustâ! Us ai simpri dite di no zuiâ a picjâsi sul scjalâr che i podês fâsi mâl. Po dopo, Berto, tu sâs che al è pericul zuiâ cun il curtìs da l’ort. Ancje se nol taie nuie.
– Eco… – al veve dit Jacum. – No tu varessis rivât a taiâ la cuarde!
di Massim Furlan


text:
La ultime iniziative puartade indenant de Assemblee di Comunitât Linguistiche Furlane
“Par fevelâ cul sindic, fracait 1”. Intes setemanis cu vegnin, l’utent che al clame in municipi al podarès sintîsi rispuindi cuntune regjistrazion no dome par talian, ma ancje par furlan. E je la ultime iniziative puartade indenant de Assemblee di Comunitât Linguistiche Furlane (ACLiF), organisim che e rapresente passe 130 Comuns, che si son dâts dongje par valorizâ e tutelâ la coesin teritoriâl, sociâl e economiche de comunitât linguistiche furlane.
E, a pene buride fûr cheste iniziative, a son za daûr a rivâ lis primis rispuestis di aprovazion: a son rivadis adesions di Cjastelnouf, Pavie, Morsan, Voleson Darzin, e altris Comuns de Regjon a son che a domandin cemût fâ par adatâ i lôr centralins. Ancje parcè che il servizi nol pese su lis cassis comunâls, ma al sarà metût in pratiche de stesse ACLiF in colaborazion cun Radio Onde Furlane.
“Pe difese de lenghe furlane – al sclarìs il president Markus Maurmair – cualchi volte ancje une piçule robe e pues vê un efiet significatîf. Par chest o vin stiçât ducj i Sindics dal Friûl a doprâ un messaç vocâl telefonic dal Comun ancje par furlan, parsore dal talian. Cui che al sint il furlan come la sô marilenghe, tal moment che al clame in municipi si sintarà ancjemò plui ben acet te cjase comun”.
La idee e je nassude viodint une robe dal gjenar che a fasin i Ladins: inte segretarìe telefoniche dal Comun General de Fascia (ven a stâi la Comunitât Montane dai Comuns de Val di Fasse, in Trentin) la rispueste dal operadôr e ven dade tant par talian che par ladin.
“I Comuns che a vuelin – al continue Maurmair – a podaran fâsi regjistrâ la rispueste telefoniche automatiche ancje par furlan, in bande dal talian. La soluzion che si à cjatât, par altri, no fâs pierdi timp al utent, parcè che, dopo la comunicazion iniziâl di salût, un al sielç la lenghe che al à miôr (talian o furlan) e il messaç al va indenant dome intune lenghe. Une iniziative semplice e sore nuie pai Comuns, ma che e podarès vê un significât simbolic une vore impuartant: il segn che la dignitât des dôs lenghis e des dôs culturis e je a pâr”.


text:
2006
Acjadiments[cambie | modifiche il codiç]
In Friûl[cambie | modifiche il codiç]
- Fevrâr - Giorgio di Centa, che al sta a Trep di Cjargne al vinç dôs medais di aur: chê de stafete 4x10 km (ai 19 di Fevrâr, insieme cun Fulvio Valbusa, Cristian Zorzi e Pietro Piller Cottrer) e chê de 50 chilometris di font (ai 25 di Fevrâr, ultime zornade des Olimpiadis). Fieste in Cjargne
- 26-27 di Fevrâr – Referendum pal passaç di Cint, Pramaiôr, Gruâr e Tei al Friûl-Vignesie Julie. Vinç pardut il sì, ma dome a Cint si rive al quorum
- 22 di Març - Lis Acuilis FVG di Pontebe, scuadre di hockey su glaç a vincin il campionât di A2 ae seconde partecipazion: la scuadre e jere nassude daspò des Universiadis dal 2003
9-10 di Avrîl: elezions: inte provincie di Udin al vinç al prin turni Marzi di Strassolt, rapresentant dal centri-drete; inte provincie di Gurize al vinç il centri-çampe cun Enrico Gherghetta, al balotaç. A Pordenon al torne a jessi elet sindic Sergio Bolzonello, sostignût dal centri-çampe.
- 6 di Mai – a scomencin lis rievocazions dal taramot dal 1976
- 3 di Lui – il comitât vît dal Ministeri de Agriculture al aprove il gnûf non dal Tocai: al sarà “Friulano”. Dal 1 di Avrîl dal 2007 il non Tocai al podarà vignî doprât dome pal vin dolç ongjarês
- 14-17 di Setembar – Si ten la XII edizion di Friuli DOC
- 16 di Otubar – al mûr a dome 23 agns Jonathan Tabotta, buiês, ex campion di ciclo cross
- 4 di Otubar – Chiara Cainero, di Udin, e vinç la Cope dal Mont di skeet (tîr cu la sclope)
Ator pal mont[cambie | modifiche il codiç]
- 9 di Lui - Le scuadre taliane di balon a Berlin in te finâl cuintri le France, e vinç pe cuarte volte,il titul mondiâl.
- 30 di Dicembar - Saddam Hussein, za ditatôr dal Iraq, al ven justiziât: al ven picjât di matine a dore.
Nassûts[cambie | modifiche il codiç]
Muarts[cambie | modifiche il codiç]
In Friûl[cambie | modifiche il codiç]
- 23 di Zenâr - Amedeo Giacomini, poete (n. 1939)
- 30 di Avrîl – Elio Bartolini, un dai plui impuartants leterâts dal Friûl (n. 1922)
- 28 di Otubar – Al mûr a 84 agns l'architet di Spilimberc Gianni Avon, nassût ai 29 di Mai dal 1922
Atôr pal mont[cambie | modifiche il codiç]
- 15 di Setembar - Oriana Fallaci, scritore taliane
- 12 di Novembar - Mario Merola, atôr talian
- 23 di Novembar - Philippe Noiret, atôr francês
- 10 di Dicembar - Augusto Pinochet, gjenerâl cilen
- 26 di Dicembar - Gerald Ford, politic statunitens
- 30 di Dicembar - Saddam Hussein, politic irachen
Premis Nobel[cambie | modifiche il codiç]
- Pâs - Andrew Fire, Craig Mello
- Leterature - Orhan Pamuk
- Midisine - Muhammad Yunus
- Fisiche - John Mather e George Smoot
- Chimiche - Roger Kornberg
- Economie - Edmund S. Phelps


text:
#13 – E jere une volte
“La magjie dai colôrs si platave… No. E discoreve… No. No. E mostrave…”
Al smolà il tast e si dreçà viers il barcon. Al cjalà il so cente sflorît. Nissune idee par tacâ e il timp al coreve. Al stave daûr dal svolitâ dai colibrîs cuant che al olmà la sô vicine Stella che e smanetave. Za al jere tart par platâsi. Mario al assintì e al le fûr viers il ristiel.
– Cemût Mario?
Mario nol rispuindè. Che jê e vadi al pont di bessole.
Stella e incrosà i braçs.
– Mario, che nol stedi a cjapâle a mâl ma lui al dovarès di sistemâ la cente, taiai un pôc par dâ miôr aspiet al bloc. E ancje ae mê alergjie.
Stella e procurà di sfuarçâ une tos.
“Cheste viele rompicoions altre volte cul so catan de alergjie par metisi in ce che no i impuarte” al pensà Mario.
– Jê simpri mi nomene la sô alergjie ma mai mi àa dit di chê robe.
Stella e rispuindè cuon fastidi e e incrosà un pôc di plui i braçs.
– Jo no sai di chê, ma sigûr al nol jude in nuie une cente cussì trascurade e cun insets dapardut.
– Cheste “cente trascurade” e je cjase di uciei, âfs e rosis di ducj i colôrs. Il rest dal borc al à mûrs muarts. Jê e dovarès di ringraciâmi Stella, colibrîs e rosis a dovaressin dâus ligrie e no alergjie.
Stella e svicinà la muse.
– MO-NA-DIS. Lui al varès di taiâ e butâ inseticide. Come bon vicin, no i somee? Jo no volarès fâ un riclam…
La ispirazion e rivà come un lamp.
Mario al gjavà il prin mac che al veve a man.
– Che si puarti vie chescj flôrs par plasê. A son speciâi par curâ la alergjie. O promet che o voi a risolvi la molestie de cente cressude.
Stella e dubità al viodilu tant di corse, ma finalmentri e cjapà il mac e e aspirà.
– Mi ralegri che o sin rivâts a capîsi, – e disè Stella cunt un bischiç par riduç prime di tornâ vincidore a cjase sô.
Mario al corè a sentâsi devant de tastiere e al començà:
“La orende e arciboliche strie Stellate e aspirà il profum da lis floris segretis dal grandiôs mâc Marion, un balsim che al difint dai inflùs malefics lis fadis che a betin dentri dai colibrìs…”
di Vecjo Claes
#1188


text:
la SAPIENCE e i siei conseis
No sta garantî par nissun
6 1 Fî gno, se tu às garantît pal to prossim,
se tu às strenzude la tô man par un forest,
2 tu ti sês impeolât cu la peraule dai tiei lavris,
tu ti sês lassât cjapâ di ce ch’e à dit la tô bocje;
3 fâs cussì, fi gno, e tu sarâs libar,
za che tu sês colât tes mans dal to prossim:
va, butiti in genoglon e lambiche i tiei vissins.
4 No sta lassâur cjapâ sium ai tiei vôi
ni lassâ ch’a pendòlin lis tôs ceis.
5 Liberiti, come une gazele, des sôs mans,
come un ucel des mans dal cjaçadôr.
Il poltron e la furmie
6 Va de furmie, poltron,
cjale ce vite ch’e mene e fâs judissi.
7 Jê no à un sorestant,
ni un vuardean ni un paron.
8 Si sigure vie pal istât la sô bocjade,
sul tajâ forment e regone il so mangjâ.
9 Fin cuant, poltron, àstu di polsâ?
Cuant jevarastu sù dal to stramaç?
10 Un pôc durmî, un pôc pisulâ,
un pôc stâ cu lis mans in man parsore il jet.
11 Tanche un torseon e rive la tô miserie,
la tô puaretât tanche un om armât.
Ce disgracie la falsetât!
12 Un pôc di bon, un om plen di tristerie,
chel ch’al passe cu la bausie te bocje;
13 al cimie cui vôi, al bat i pîs par tiere,
al fâs segnâi cui dêz;
14 al clucis dentri di sè dome robatis,
al invie dome barufis.
15 Ma la sô ruvine e capitarà a bot e sclop,
al sarà fruçât tun lamp, cence nissun rimiedi.
Siet robis che j fàsin riviel al Signôr
16 Sîs robis al à in asse il Signôr,
siet propit nol pò concepîlis:
17 vôi supierbeôs, lenghe bausarie,
mans ch’a spàndin sanc nocent;
18 cûr ch’al masane trainis inicuis,
pîs ch’a talpìnin di corse viers dal mâl;
19 un testemoni fals ch’al semene bausiis,
chel ch’al invie barufis framieç dai fradis.
Sta vuardât dal adulteri
20 Met in vore, fi gno, il comant di to pari,
no sta butâ di bande l’insegnament di tô mari.
21 Picjiu sul to cûr par simpri,
saldiju torator dal to cuel.
22 Cuanche tu ti movis, lôr ti mènin,
cuanche tu polsis lôr ti tegnin vuardât
e cuanche tu ti sveis lôr ti salùdin.
23 Il comant al è propit un lampion, e une lûs l’insegnament
e troi pe vite la cridade ch’e corêç,
24 par vuardâti de femenate triste,
des sfreoladis de femine foreste.
25 No sta golâ tal to cûr la sô bielece
e viôt che no ti gafi cu lis sôs ceis.
26 Parcè che une pelande e cîr un toc di pan,
ma une maridade e pratint une vite ch’e vâl.
27 Puedial un om puartâ il fûc tal so sen
cence che i siei vistîts no si brusìnin?
28 Se un al cjamine sui cjarbons imborâts,
i siei pîs no si scotarano?
29 Cussì chel ch’al va cu la femine di chei altris:
chel che le tocje no j larà slisse.
30 No si spresee il lari parcè che al robe
par jemplâ il so stomi plen di fan;
31 ma se lu brìnchin, al rifont setante voltis;
al varà di dâ dut ce ch’al à in cjase.
32 Chel ch’al fâs adulteri cun tune femine, nol à sintiment:
chel che si aprofite, al sassine sè stes.
33 Al larà incuintri a pachis e a sbeleadis,
la sô vergogne no le pararà jù.
34 Parcè che al stice la gjelosie dal om,
ch’al sarà cence remission te dì dal svindic.
35 Nol volarà savênt di nissun riscat,
no si contentarà nancje se tu lu incolmis di regâi.


text:
Il cantin al torne cetant presint intai moments, come chei di cumò, là che la aghe e la energjie a son pocjis. Cun di fat, ogni an sul imprin dal Istât e cres la dibisugne di aghe e chest al diven propit de presince di masse pissinis privadis, no dome intai paîs, ma ancje intes citâts. Ben clâr che lis pissinis al covente jemplâlis! In cualchi strade di Clanfurt no si cjatin plui zardins cence la pissine, almancul une di chês di plastiche, che si sglonfin. Diferent che intal Staiar, là che ancje in graciis des ripresis cul avion si cognòs il numar precîs di pissinis intal viert (48.328!), in Carinzie a mancjin numars sigûrs, ancje a nivel comunâl. Il motîf: in Carinzie, par fâ une pissine al covente un benstâ ae costruzion dome se e je plui grande di 80 metris cubics, biel che par chês plui piçulis e covente dome une denunzie, e duncje no stan dentri intes statistichis.
◆ Si inacuarzisi dal impat di chestis propit sul imprin dal Istât, cuant che i consums di aghe a cressin fûr di misure par jemplâlis e par sborfâ cjamps e zardins. Si trate di une incressite di consum di aghe dal 40% in confront a altris dadis dal an. Stant ai dirigjents dai acuedots de Carinzie, chest nol sarès un fastidi par vie che lis risorsis di aghe a son avonde; pûr in cualchi comun si rive di misure, massime intai fins di setemane, cuant che al devente dificil mantignî il nivel des cistiernis.
◆ Dome intal comun di Maria Rain a son 200 pissinis su 2680 abitants, e ogni an si zontin di cinc a dîs, cence contâ chês fûr di tiere, che ogni an a incressin di 20-30 e che, ben clâr, non àn dibisugne di autorizazion. Tancj di lôr a volaressin jemplâ lis pissinis doprant i idrants, ma la societât des aghis no lu permet, par vie che il sisteme di furniment nol starès sù.
◆ Une des causis di cheste incressite e je dal sigûr la pandemie, che e à blocât la pussibilitât di viazâ, e par cuintri e à inviulât i invistiments pes cjasis, massime pes pissinis pai svagaments vie pal Istât. Par fortune – si fâs par dî – chest aument al ven intun ciert mût ridot des dificoltâts a cjatâ fûr i materiâi e dai timps luncs di consegne. Fin a 25 agns indaûr, in Carinzie a jerin dome doi che a furnivin chescj articui e la pissine e jere une robe rare, di siôrs. In dì di vuê, in graciis di profierts economichis, di discounts, di negozis par fâ di bessôi e soredut di Internet, tancj di plui a puedin permetisi une pissine, ancje se a restin inmò i furnidôrs di prodots di marche cun coscj che a son jenfri i 50 e i 80 mil euros. Dut câs, stant ai vendidôrs, cheste ande e scugnarà lâ in mancul intai agns cu vignaran, par vie che a deventaran plui alts i coscj di energjie, aghe e materiâi, e chest al vâl ancje pe cure continue dai implants. Si tratial alore di un bum in scjadince? Al è dificil di dî, vuê come vuê, ma o starìn a viodi. ❚
Record tal numar des pissinis tes cjasis, a son passe 48 milBarbara Cinausero
Il cantin al torne cetant presint intai moments, come chei di cumò, là che la aghe e la energjie a son pocjis. Cun di fat, ogni an sul imprin dal Istât e cres la dibisugne di aghe e chest al diven propit de presince di masse pissinis privadis, no dome intai paîs, ma ancje intes citâts. Ben clâr che lis pissinis al covente jemplâlis! In cualchi strade di Clanfurt no si cjatin plui zardins cence la pissine, almancul une di chês di plastiche, che si sglonfin. Diferent che intal Staiar, là che ancje in graciis des ripresis cul avion si cognòs il numar precîs di pissinis intal viert (48.328!), in Carinzie a mancjin numars sigûrs, ancje a nivel comunâl. Il motîf: in Carinzie, par fâ une pissine al covente un benstâ ae costruzion dome se e je plui grande di 80 metris cubics, biel che par chês plui piçulis e covente dome une denunzie, e duncje no stan dentri intes statistichis.


text:
Domenie ai 13 di Lui aes 6 dopomisdì si cjatarìn a Aquilee pal Avôt dal Friûl in ocasion de ricorence dai Sants Ermacure e Fortunât, prin vescul di Aquilee e il so diacun, nestris Patrons.
I predis di Glesie Furlane a celebraran la messe par furlan cun leturis par slovene e todesc.
E sarà ancje la ocasion pe nestre Redazion di incuintrâ i nestris letôrs e resonâ su la situazion dal Friûl.
«Aquilee e je come un grant poç di aghe, là che plui si va in sot e plui glaçade e je la aghe. Chê aghe che e à ristorât la sêt di gjenerazions e gjenerazions. Come cu la aghe dal poç, cun Aquilee no si rive mai a dî dut, di tant feconde che e je cheste risultive. Aquilee e je come une miniere che si sprofonde tal timp e te tiere. Plui si va in dentri e plui si intivisi in tesaurs che no si cjatin di altris bandis. Cirìn, usgnot, di jentrâ spiritualmentri in cheste risultive di aghe vive e in cheste arcje di minerâi preziôs». (pre Antoni Beline, 2005)
Redazion


text:
Ateisim
L'ateisim, tal sens plui larc de peraule, e je l'assence di crodince inte esistence di Diu, o di realtâts trassendentis l'om. Cheste definizion e cjape dentri tant chei che a sostegnin che i dius no esistin, la definizion plui strete di ateisim, che chei che no an nissune crodince su l'esistence dai dius, cjapant dentri l'agnosticisim incirche la religjon, che afirme che no si pues dî nuie su un argoment di cui no si a une cognossince suficiente.
Si ben che i ateiscj dispès a son razionaliscj e une vore di lôr a son setics o umaniscj, nol è une singule ideologjie che ducj i ateiscj a spartissin. Cundiplui, unevore di ateiscj no son dal dut inreligjôsis; a son ateiscj che a son religjôs o spirituâls al dispiet de assence di crodince inte esistence di Diu.


text:
Trionf pal sport invernâl al premi «Sportîf dal an 2009» in Austrie.
Dal 1949 al ven elezût ogni an il sportîf dal an in Austrie. Erois di sport a son in Austrie i atletis dal circ invernâl: chest an i plui popolârs a jerin chei dai salts sui schîs. In cjamp maschîl a àn elezût il saltadôr Wolfgang Loitzl che al à batût il coleghe di scuadre Gregor Schlierenzauer. Loitzl al à vinçût la Cope dal Mont e l’aur tal torneu dai Cuatri Trampulins. La atlete plui popolâr in cjamp feminin je invezit la nadadore di divignince cravuate Mirna Jukicˇ.
Il premi «Special Award» pal Sportîf
dal an a Götschl e Maier
Dopo Renate Götschl, une des plui grandis atletis te storie dal schi, ancje Hermann Maier, clamât ancje Herminator, al à anunciât il so ritîr dal sport. Maier, che al à vinçût 54 garis de Cope dal Mont, al è daspò Ingemar Stenmark (86 vitoriis) il schiadôr di plui grant sucès te storie.
Janez Erat
TERITORI – AUSTRIE. Loitzl e Jukic, i sportîfs dal an 2009............
Trionf pal sport invernâl al premi «Sportîf dal an 2009» in Austrie.


text:
Ancje se une intense edizion di Friuli Doc e à aromai saludât l’Istât, o vin di chi indenant ancjemò cualchi biele zornade di soreli, magari par gjoldi i nestris boscs, che in chest periodi si piturin di une schirie incredibile di colôrs. E cuant che al va jù il soreli, e la temperadure e tache a becâ, al è il moment just par tornâ a pensâ di impiâ il fûc, par chei fortunâts che a àn ancjemò fogolâr o spolert.
Visions di sierade che a fasin subit vignî indiment une des tradizions plui cjaris ai Furlans, chê des bueriis cu la ribuele, «snack» rustic che al va sot braç cu la stesse idee di fieste, e dal tornâ a cjatâsi (in place, in famee o te ostarie) cuant che lis feriis a son aromai archiviadis. Magari dopo di une domenie passade ator pai boscs, propit a cirî cjastinis…
La cjastine, dut câs, no je un don che Mari Nature nus fâs dome pes bueriis, ma e je ancje un prodot versatil, che nus regale un grum di ricetis dolcis o saladis, che a doprin lis stessis bueriis (la version «rustide»), ma ancje lis cjastinis bulidis te aghe, o la farine, che – massime tal centri Italie – e je une vore doprade pal pan e pe paste fate in cjase. Cence dismenteâ la preseade mîl di cjastinâr, forsit une des plui sauridis, che tai ultims agns e je deventade di gran mode come cuince di formadis di cualitât (al contrari di chel che si pense, miôr cun chei di stagjonadure miezane, che cun chei vecjos, par no fâ masse confusion cui savôrs…).
Dut câs, chi in bande us proponìn un facil menù cu la cjastine «all star», dut fat cun savôrs di chenti, par discuvierzi gnovis manieris di onorâ une vecje cjare amie…
No dome bueriis…
… ma dal prin al dolç, cjastinis protagonistis
RISOT CUN LIS CJASTINIS E OSMARIN
Rustî lis cjastinis (ancje bueriis vanzadis, 50 gr. a persone), spelâlis e butâlis a dismolà a fûc cuiet intun tic di tocj vanzât dal rost e un got di aghe, e intant meti a scjaldâ il brût par fâ il risot cun dentri cualchi ramaçut di osmarin. Fâ stofâ ben ben une civole taçade fine te spongje, tostâ il rîs (70 gr. parom), sfumâ cuntun got di ribuele profumade o cognac, e po dopo tacâ a reonzi un coput ae volte cul brût, stant atents che lis risclis dal osmarin no ledin masse a slas te pignate. A metât de cuete, zontâ lis cjastinis, doprant ancje il brût dulà che si son dismoladis. Regolâ cun sâl e pevar e tal ultin leâ cun spongje e parmesan.
PET DI DINDI FARSÎT DI POMIS
Disfâ ben un murel di luianie, taçâ a la gruesse un pâr di cespis secjis, cun coculis e un miluç a tocs. Butâ dut intune terine, zontâ lis cjastinis (bulidis par mieze ore in aghe salade e sfracaiadis cu lis mans), cuinçâ cun sâl e pevar e leâ cuntun ûf.
Vierzi a libri cuntun curtìs il pet di dindi, batilu, meti tal mieç la farcidure e tornâ a sierâ, leant strent cuntun spali e sfodrant ben par fûr cun fetutis di panzete. Rosolâ il rost ben di ogni bande, tant che al cjapi colôr, e po dopo passâ tal for a 180° par une orute, une orute e mieze (dipent di trop alte che e je la cjar). Cinc minûts prime di gjavâ dal for, bagnâ il rost cul struc di mieç limon.
SALATE DI CJASTINIS
Parecjâ la cuince cun jerbucis taçadis, vueli, asêt (miôr se di pomis), sâl e pevar, e butâ dentri lis bueriis speladis e taiadis e lassâ dismolâ par une orute. Doprâ il miscliç par cuinçâ, te terine, salate verde (valeriane, ma ancje rucule, indivie, latuie), cualchi cocule, un miluç (o un piruç) e cualchi fonc (purcins o champignon) a fetutis (se nol è un secont di cjar si pues “rinfuarçâle” cun fetutis di formadi, un latarie avonde savorît).
MONT BLANC
Spelâ lis cjastinis (800 gr.) e bulîlis par 40 minûts te aghe a pene salade e profumade cun semencis di fenoli (miôr se sierâts intun sacut di garze par no sintî i grignei te bocje). Po dopo sgotâlis, gjavâ la piel interne e tornâ a butâlis te pignate cuntune tace di lat par un altri cuart di ore, cirint di sfracaiâlis cu la sedon di len. Gjavâ dal fûc e zontâ 50 gr. di zucar, profumâ cuntun got di rum (o sgnape di cjastine o di fenoli) e, secont il gust, zontâ un pâr di sedons di cacau.
Doprâ il frache cartufulis par fâ i «vieruts» di fâ colâ sul plan, par “costruî” la forme di une mont, e doprâ brume montade dolce e tocs di cjocolate par piturâ la forme de nêf e dai claps insom la ponte.
______________________________________________
E DI BEVI?
La cubie «bueriis e ribuele» e je proverbiâl. Ma tocje rimarcâ che cun «ribuele» no si intint chê «zale», vinificade e afinade tant di deventâ un vin fat e finît, ma ben il vin zovin, il prin blanc (amabil e turbit) che al jes de cantine. Une tradizion – chê de buine vecje ribuele de Dì dai Sants – che cumò e je deventade une mode e une oportunitât di marketing enologjic, ancje par copiâ il sucès dal «Vin Nouveau» francês. Cumò di fat si fevele simpri plui vulintîr di «Vin gnûf» (Vino Novello), la cerce cuasi rituâl dal prin vin a jessî de cantine a pene passât il tiermin di leç par podê metilu in vendite. Tiermin che al cole in pratiche simpri tal secont fin di setemane di Novembar, te ricorence di Sant Martin e dai siei storics marcjâts di sierade de stagjon agricule, cui lôr bancuts di bueriis rustidis…
Une ocasion che ancje il Moviment Turisim dal Vin al à decidût di sfrutâ, cun «San Martino in Cantine», visitis vuidatis aes aziendis cun cercis des ultimis produzions (www.mtvfriulivg.it).
Margherita Timeus
CULTURE – CUSINE. Cjastinis............
Ancje se une intense edizion di Friuli Doc e à aromai saludât l’Istât, o vin di chi indenant ancjemò cualchi biele zornade di soreli, magari par gjoldi i nestris boscs, che in chest periodi si piturin di une schirie incredibile di colôrs. E cuant che al va jù il soreli, e la temperadure e tache a becâ, al è il moment just par tornâ a pensâ di impiâ il fûc, par chei fortunâts che a àn ancjemò fogolâr o spolert.


text:
Cui che al va, cui che al rive
Un bagn di sanc pal Centriçampe che al à resistût dome te citât di Udin. Une rivincite pal Centridrete e in particolâr pe Leghe Nord che e torne a viodi a lusî il so Carroccio come che nol capitave di agns.
Chest il risultât des elezions de metât di Avrîl in Friûl, cuntun apontament segnât di resurezions e tramonts di diviers oms politics che a àn caraterizât i ultins dîs agns de politiche regjonâl.
A sorprese, Renzo Tondo al à vint su Riccardo Illy te corse pe presidence dal Friûl-Vignesie Julie, cuntun risultât cussì clâr e net che nol lasse spazi a nissune repliche.
L’imprenditôr triestin, difensôr de leç di tutele de lenghe furlane, prestât a la politiche (come che i à simpri plasût definîsi) dal 1993 al à incassât la sô prime sconfite intune competizion eletorâl anunciât il so gjavâsi de sene politiche cence concedi nancje une interviste o un ultin coment ai mass media che pûr al veve doprât par agns.
A la vuide de Regjon, duncje, al torne propit il grant escludût dal 2003, intant che tal stes timp e va fûr di sene Alessandra Guerra. La “pasionaria” cul façolet vert prime e à refudât une candidature pal Parlament intune posizion che le varès in ogni câs lassade fûr dai puescj “cjalts” par Rome. E po, cuasit a la vilie de votazion, si jere esprimude a pro di Illy cuntune mosse che di fat le à puartade a taiâsi i puints no dome cu la Leghe ma ancje cul Centridrete.
In spiete di viodi cuâi che a saran i prins ats concrets de zonte Tondo, che a la culture e a lis lenghis minoritariis al à volût tant che assessôr Roberto Molinaro (Udc), a van regjistrât ancje a lis elezions aministrativis altris gambiaments.
In Provincie di Udin e tramonte la stele di Marzio Strassoldo e e monte sù di gnûf chê di Pietro Fontanini. Autonomist furlan ancjemò prime che padan, al è stât il prin president di Regjon esprimût te prime metât dai agns 90 de Leghe Nord. A lui i tocje il compit di tornâ a dâ sflandôr a un ent, la Provincie apont, che e veve pierdût smalt cu la vicende Strassoldo-Tavoschi.
Si ritire, pal moment, ancje Sergio Cecotti. Dopo dîs agns di mandât di Sindic, al lasse l’ufici di prin citadin di Udin al è retôr de Universitât Furio Honsell. Il fisic furlanist al torne a fâ il professôr a Triest, intant che i tocje al matematic di gjestî la aministrazion comunâl dal cjâflûc furlan, adun cul Partît democratic, a lis listis civichis e a la Çampe Arc di Sant Marc. E confrontâsi cuntun Centridrete vincent, invezit, ai nivei parsore.
Tondo, Fontanini e Honsell. A son lôr i gnûfs “fâr” de politiche furlane che tai prossims cinc agns la comunitât civîl dal Friûl e cjalarà.
________________________________________________
Regjon. La sorprese: Tondo president
Probabil i veve crodût dome lui: Renzo Tondo al à batût Illy (53,82% a 46,18%) segnant la colade dal «Faraon» di Triest, come lu clamave cualchidun.
Tondo al è partît rincorint cence nancje la poie convinte de sô coalizion, si è definît subit “president dai citadins” e al à pontât su la concomitance cu lis elezions politichis. Al à alçât il tîr cun tonos polemics pontant su la critiche dal debit public, dal redit di citadinance, cul lassâ un confront a Telefriuli e – magari cussì no – sbaradis cuintri de leç sul furlan. A Illy no i son bastadis “gnovis” alencis tant chê dal president dal Udin Gianpaolo Pozzo e di Alessandra Guerra, che cumò a àn di patî il svindic di Saro – il plui sustât de sô posizion – il prin, e dal so partît (la Leghe Nord) la seconde, ancje se jê e à domandât scusis “postumis”.
LA ZONTE_Daûr dal president Renzo Tondo la Zonte e je componude di:
Luca Ciriani (Pdl-An) furlan di Pordenon vicepresident e assessôr aes Ativitâts produtivis;
Elio De Anna (Pdl-Fi) furlan di Pordenon,
al Personâl e ai Servizis informatîfs;
Vladimiro Kosic (esterni) Triestin, Sanitât
e Protezion sociâl;
Vanni Lenna (Pdl-Fi) furlan cjargnel, Ambient
e Lavôrs publics;
Roberto Molinaro (Udc) furlan di Udin, Istruzion, la Culture, la Formazion professionâl, il Sport e la Pâs;
Riccardo Riccardi (Pdl-An) furlan di Udin, Planificazion teritori, energjie, mobilitât;
Alessia Rosolen (Pdl-An) Triestine, Lavôr, Formazion universitarie e Ricercje;
Sandra Savino (Pdl-Fi), Triestine, assessôr
aes Risorsis economichis e finanziariis, al Patrimoni
e ai Servizis gjenerâi;
Federica Seganti (Leghe Nord) triestine, relazions internazionâls e autonomiis locâls;
Claudio Violino (Leghe Nord) furlan di Udin,
risorsis agriculis, naturâls, forestâls e a la mont.
NUMARS IN STRUC_ Nissun assessôr par Gurize. Pe provincie di Triest (236.320 abitants, 19% de regjon): 4 di lôr in Zonte, il 36%. Provinciis furlanis (966.000 abitants, 81% de regjon) 7 di lôr in Zonte, il 64%.
Provincie di Udin: Fontanin a man bassis
In Provincie di Udin sucès facil – daûr des previsions – pe coalizion di Centridrete, di fat il leghist Pietro Fontanini si impon za al prin turni cul 55,4% dai vôts. Diego Travan, l’imprendidôr sielzût avonde tal ultin dal PD par contrastâlu, al à vût il 39,22% des preferencis. Une vore plui lontans chei altris candidâts: Ernesto Pezzetta di “La Destra” al à vût il 2,1%, Marzio Strassoldo l’1,95%, e Luca Battista de “Fiamma Tricolore” l’1,34%. Il prin partît de Provincie al risulte il Pdl cul 31,68% des preferencis. Daûr al è il PD cul 27,09% dai vôts, la Leghe Nord cul 15,4%, la UDC cul 8,38%, la “Italia dei Valori” cul 4,43%, e la Çampe Arc di S. Marc cul 4%. Chei altris partîts a son restâts sot dal 2,5%. Intun esit avonde scontât, come che si diseve, al maravee il flop dal president in jessude Marzio Strassoldo, l’unic ae vuide di un partît furlanist. Il scandul che lu à puartât aes dimissions al à pesât cetant, si viôt, e i furlans no i àn dât fiducie.
I ASSESSÔRS_Nûf i assessôrs che a componin la gnove Zonte dal president Fontanini che al tignarà par se lis deleghis al belanç, a lis riformis istituzionâls, a lis politichis linguistichis, e ai rapuarts cu lis societâts partecipadis. Fabio Marchetti (Pdl) al è il vicepresident cun deleghis a viabilitât, traspuarts, motorizazion civîl e grandis oparis; Mario Virgili (Pdl), al cjape l’assessorât a personâl, informatiche, ativitâts sportivis e ricreativis; Stefano Teghil (Ln), edilizie patrimoniâl, sigurece, energjie; Elena Lizzi (Ln), culture, istruzion e paritât om femine; Ottorino Faleschini (Udc), montagne, protezion civîl, cjace e pescje; Adriano Piuzzi (Pdl), politichis sociâls e leç 10; Daniele Macorig (Pdl), lavôr, formazion professionâl e agricolture; Franco Mattiussi (Pdl), ativitâts produtivis e turisim; Enio Decorte (Udc), ambient. President dal Consei provinciâl Marco Quai (Pdl). In struc, duncje, cinc assessôrs dal Pdl, doi de Leghe Nord e doi dal Udc.
Redazion
___________________________________________________
Comun di Udin: sindic… magnific
Si è presentât a chei di Udin disint “Yes, o pues” e i fats i àn dât reson. Furio Honsell al à vint la sfide par deventà Sindic di Udin, ancje se a un ciert pont la imprese e someave pardabon dificil. Candidât a sorprese dal Centriçampe, il Retôr de Universitât dal Friûl si è cjatât cence un aversari devant e par cualchi setemane la sô vitorie e je someade facile facile.
Nissun al pensave che la Cdl di Udin e sarès rivade a convinci Enzo Cainero a cori par Palaç D’Aronco e a meti in discussion la conferme de çampe in citât. Invezit, il comercialist origjinari di Cjavalì, al à acetât di bon grât la sfide e Udin e à vût, dopo tancj agns, doi candidâts di nivel; i miôr des rispetivis fazions.
La vitorie di Berlusconi in dute Italie e la largje afermazion di Fontanini in Provincie a someavin il viatic par viodi un om di Centridrete su la poltrone che e je stade tai agns di Candolini, Cecotti, Mussato e vie disint.
Nuie ce fâ: al secont turni i udinês a àn preferît il “pôc furlan” Honsell al “furlanat” Cainero. Pôc furlan nome tes origjins parcè che il Retôr al è stât in prime file in plui di cualchi bataie a pro de lenghe furlane e plui di cualchi volte al è stat lui il promotôr di resonaments sul rûl di Udin come Capitâl dal Friûl.
Coragjos a zurâ ancje par furlan, al à volût dâ subit un segnâl impuartant afidant la deleghe pe Politiche Linguistiche a chel Kristian Franzil che al jere stât President de Commission Culture intant de discussion de Leç sul Furlan.
Ce che al è sigûr al è che il Professôr al à capît che Udin e à bisugne di un rilanç. I ultins agns de zonte Cecotti a son stâts caraterizâts di un ciert imobilisim culturâl e di une scjarse azion di promozion de centralitât de citât. Honsell al sa che, indipentementri de maiorance che lu sosten e che no je gambiate rispiet a chê de passade legjislature, i furlans si spetin di lui plui di cualchi segnâl di discontinuitât.
LA ZONTE_La composizion de gnove zonte comunâl e je cheste: Vincenzo Martines (PD) vicesindac e ativitâts economichis; Chiara Franceschini (Innovare con Honsell) eficacie organizzative; Paolo Coppola (Innovare con Honsell) Inovazion e e-government; Lorenzo Croattini (Innovare con Honsell) cualitât de citât; Giovanni Barillari (Cittadini) salût e ecuitât sociâl; Mariagrazia Santoro (tecnic esterni) planificazion teritoriâl; Kristian Franzil (Çampe Arc di Sant Marc) istruzion, politichis pai zovins, sport, timp libar, lenghis minoritariis; Luigi Reitani (tecnic esterni) culture e turisim; Gianna Malisani (PD) gjestion urbane; Enrico Pizza (PD) mobilitât.
Cun di plui a son stâts nomenâts trê conseîrs delegâts: Anna Paola Peratoner al belanç partecipatîf, Cinzia Del Torre al belanç di gjenar e Franco Della Rossa a la anagrafe.
Simone Bressan / Udine20.it


text:
2002
Acjadiments[cambie | modifiche il codiç]
- 1 di Zenâr - L'Euro al devente la monede ufiziâl di undis dai cuindis paîs de Union Europeane
- 3 di Març - Cuntun referendum, i abitants de Svuizare e aprovin la jentrade dal stât inte ONU
Nassûts[cambie | modifiche il codiç]
Muarts[cambie | modifiche il codiç]
Premis Nobel[cambie | modifiche il codiç]
- pe Pâs: Jimmy Carter
- pe leteradure: Imre Kertész
- pe midisine: Sydney Brenner, H. Robert Horvitz, John E. Sulston
- pe fisiche: Raymond, Riccardo Giacconi, Masatoshi Koshiba
- pe chimiche: John B. Fenn, Koichi Tanaka, Kurt Wüthrich
- pe economie: Daniel Kahneman, Vernon L. Smith


text:
IL TEATRI DI “STORYTELLING”_” None, mi contistu une storie?”: forsit cheste no je une domande che si sint cussì spes in dì di vuê, ma un timp cuissà cetantis voltis che i nevôts, massime prime di lâ a durmî, i domandavin ae none di saurî i lôr siums cuntune biele conte. E se cumò chel compit di lassâ cori la fantasie al vignìs davuelt dai atôrs su la sene, ce sucedaressial? Al vignarès fûr un teatri di “storytelling”, come che a disin par inglês, ven a stâi un teatri – che in realtât al à lidrîs antighis, stant che al nas ancjemò prime de scriture, te ete des popolazions nomadis – là che a sparonâ a son la pure improvisazion, la inventive, la gjestualitât, insumis un teatri che al da puest ae braure di creâ storiis doprant la fantasie, il cuarp, la vôs.
SONIA COSSETTINI_ Propit cheste fate di teatri e à striât une furlane, Sonia Cossettini, che di agns e lavore a Rome cu la compagnie “Raccontamiunastoria”, prime compagnie di “storytelling” in Italie, nassude tal 2004: cun chê, e à vût mût di studiâ miôr il gjenar e di metisi ae prove te narazion orâl, lant parfin in Canadà al Festival Internazionâl di Storytelling di Toronto cul spetacul “Maria. Storia di tre donne”, tal 2009. Tal stes an, Sonia e partecipe ae promozion dal prin Festival di Storytelling a Rome, fondât sul sproc “Nuie al pues gambiâ la vite plui di une buine storie…”. E propite inte suaze di chest Festival, che cumò al è rivât ae tierce edizion, si inserìs il gnûf spetacul che Sonia e à burît fûr, presentât dai 29 di Setembar ai 2 di Otubar tal Zardin Regjonâl di Appia Antighe a Rome. Si trate di un conciert di storiis regjonâls dal titul “Us conti une conte…”, là che la biele Sonia – tra l’altri, vigjilesse tal criticât spot RAI sui dialets, metût adun par festezâ i 150 de Unitât di Italie e di fat doprât par sponsorizâ il paiament dal abonament televisîf…se visaiso? – si misure tra cjants, storiis e musiche, mostrant al public il patrimoni di contis dal nestri Friûl.
IL SPETACUL_La ricjece de narazion si maride cuntune altre tradizion “storiche” de nestre tiere: il scus. Di fat, une volte, dopo la racuelte de blave, lis feminis si cjatavin tes seris di Invier tes stalis o devant dal fogolâr par dividi lis panolis dal scus (doprât par fâ borsis, rosis, pipinis), e in chei moments di condivision lis storiis a cjatavin puest a plen titul, intant che i oms a specolavin i fasûi, tra un bon taiut e une cjantose. Sonia, duncje, che e met in sene sô mari a lavorâ il scus, e riclame in vite un cjanton di vite furlane di un timp, par dâ sbroc ae sô voie di storiis (e braure tal contâlis) e par condividi chel savôr di tradizion che nol va dismenteât.
Miscliçant furlan e talian, cu la sô espression de muse e gjestualitât dal cuarp, nus ripuarte a chel mont di storiis, di fantasie e di magjie che nus fâs dî: “Sonia, continus une conte…”.
CULTURE – “Us conti une conte…”............
IL TEATRI DI “STORYTELLING”_” None, mi contistu une storie?”: forsit cheste no je une domande che si sint cussì spes in dì di vuê, ma un timp cuissà cetantis voltis che i nevôts, massime prime di lâ a durmî, i domandavin ae none di saurî i lôr siums cuntune biele conte. E se cumò chel compit di lassâ cori la fantasie al vignìs davuelt dai atôrs su la sene, ce sucedaressial? Al vignarès fûr un teatri di “storytelling”, come che a disin par inglês, ven a stâi un teatri – che in realtât al à lidrîs antighis, stant che al nas ancjemò prime de scriture, te ete des popolazions nomadis – là che a sparonâ a son la pure improvisazion, la inventive, la gjestualitât, insumis un teatri che al da puest ae braure di creâ storiis doprant la fantasie, il cuarp, la vôs.


text:
Ursule e jere la codarole di siet sûrs, i paris, cirint l’omenut, a rivarin fin li… a chel pont a sierarin buteghe. Fituâi dal siôr Cont a lavoravin la tiere a metadie. Lis frutis a cresserin sveltis e a judavin il pari tai cjamps, Ursule e restave a cjase mendant e imblecant viestis pes sûrs.
La siore dal Cont che e jere francese, le voleve dispès cun jê. Ogni altri dì i lusôrs dal palaç si impiavin dentri e fûr, l’ambient si colmave di cjacareçs sot vôs par no disturbâsi un cun chel altri. Ursule, cuntune vieste nere, scufe e grumâl blancs, e steve atente ai ordins de Contesse che ogni altri moment e ripeteve – mais non! – chest e – mais oui! – chest altri. La zovine e jere inceade des zoiis e dai vistîts des feminis rigjavats des rivistis di mode parigjinis che e veve vût mût di sfueâ.
Une dì Ursule, cuntune valisute jemplade ae svelte e cence inmò rindisi cont, e cjapave la “letorine” par Parîs. La contesse, cul so talian francesât, e convincè i gjenitôrs de zovine, disintjur i vantaçs che e varès vût come camarele intune cjase nobile di sô cognossince. Cemût contradîle?
Simpri sot fiestis, Ursule e mandave ai siei une cartuline de Citât Lûs. Une sole volte e rivà une fotografie che le ritratave devant de Tor Eiffel vistude come une siorone, A traviers de velete si barlumave un rideç di gjonde. Chei di cjase sô a restarin inmagâts, ce pensâ…?, ognidun le pensave a so mût.
Agns daspò Ursule e tornà in paîs. No jessint sposade e viveve bessole te viere cjase dai paris. Suntune puarte che e dave te place si viodeve un cartelin cu la scrite: “Stiliste di Parîs”.
Tra gusielis e pontadis, Ursule si jere fate une discrete clientele sodisfate dal so lavôr, za che e usave i stamps puartâts cun jê.
E come che in passât lu faseve la Contesse, ancje jê e ripeteve la solite cantilene: – mais non – chest e – mais oui – chest altri.
E se cualchidun i diseve – Siore Ursule! – jê svelte i rispuindeve:
– Signorine!
di Galliano di Buenos Aires